<p style="text-align: justify;">SHAH ALAM - Pengarah Yayasan Warisan Ummah Ikhlas, Marhaini Yusoff berkata, ini adalah kali kedua Kumpulan Media Karangkraf menjadi media rasmi program ilmuwan Islam yang membawa penceramah dari luar negara.</p>
<p style="text-align: justify;">“Kali pertama pendakwah bebas dari Zimbabwe, Mufti Ismail Menk sempena sesi ceramah beliau di Kuala Lumpur pada Mac lalu.</p>
<p style="text-align: justify;">“Ini merupakan kali pertama Sheikh Yasir Qadhi datang ke Malaysia dan program ceramah beliau di Karangkraf adalah sebagai pembuka acara kemuncak Festival ILMFEST di Pusat Konvensyen Antarabangsa Putrajaya," katanya kepada Sinar Harian semalam.</p>
<p style="text-align: justify;">Katanya lagi, selain menerapkan kesatuan ummah, ceramah beliau juga bertujuan untuk memperkasakan ilmu dan amal berlandaskan al-Quran dan Sunnah.</p>
<p style="text-align: justify;">“Tidak cukup dengan hanya membaca, kita juga perlu memahami dan mengamalkan ajaran yang terkandung dalam al Quran kerana kitab suci itu merupakan sumber ilmu dan pedoman hidup seharian.</p>
<p style="text-align: justify;">“Menurutnya, program hasil kerjasama Institut AlMaghrib dan Yayasan Warisan Ummah semalam, telah berjaya menarik lebih dari 1,000 penyertaan, dengan majoritinya adalah dari golongan pelajar dan remaja.</p>
<p style="text-align: justify;">ILMFEST 2014 menampilkan 14 tenaga pengajar mantap daripada Institut AlMaghrib akan menyampaikan pengisian mereka kepada kira-kira 3,000 peserta yang dijangka hadir. Tiket bernilai RM200 boleh didapati di Karangkraf Mall dan sebarang maklumat lanjut boleh didapati dengan melayari laman web ilmfest.my atau hubungi talian 03-7734 7020. - <strong>Sinar Harian Online</strong></p>