KUALA LUMPUR - Pasukan Polis Marin (PPM) Wilayah Dua menahan dua nelayan tempatan dan merampas sebuah bot nelayan kelas A serta pelbagai hasil laut, selepas didapati menangkap ikan menggunakan pukat tunda.

Komandernya ACP Paul Khiu Khon Chiang berkata mereka ditangkap di perairan Air Baloi, Pontian, Johor awal pagi semalam.

PPM mengesan beberapa buah bot nelayan yang disyaki menangkap ikan menggunakan pukat tunda di situ, namun apabila menyedari kehadiran pihakberkuasa mereka bertindak melarikan diri, katanya dalam kenyataan menerusi laman sosial rasmi Facebook Polis Diraja Malaysia, hari ini.

Beliau berkata bot peronda PPM berjaya memintas sebuah daripada bot berkenaan dan menahan dua nelayan terbabit.

"Suspek dibawa balik ke Pangkalan Polis Marin Kukup untuk diserahkan kepada pihak Jabatan Perikanan bagi tindakan lanjut.

"Kegiatan menangkap hasil laut dengan menunda tanpa lesen adalah satu kesalahan yang serius. Tindakan pasukan polis ini adalah berobjektifkan untuk memelihara dan melindungi ekologi serta alam semulajadi negara," katanya. - BERNAMA