Bekas Ketua Angkatan Tentera Mesir Abdel-Fattah el-Sissi mengangkat sumpah sebagai Presiden Mesir hari ini untuk pentadbiran selama empat tahun, mengambil alih pentadbiran sejak konflik negara itu berlaku pada 2011.

El-Sissi mula mendapat perhatian pada tahun lepas apabila ketua tentera berusia 59 tahun itu menggulingkan kerajaan pimpinan Presiden yang dipilih daripada Ikhwanul Muslimin Mohamed Morsi.

<strong>Konflik terjadi apabila berlakunya protes oleh rakyat Mesir selama berhari-hari menuntut Morsi meletakkan jawatan.</strong>

<strong>Presiden baru Mesir itu mengangkat sumpah di hadapan Mahkamah Perlembagaan Mesir di ibu pejabatnya di Kaherah.</strong>

<strong>Ia adalah tempat sama Morsi mengangkat sumpah dua tahun lalu, tetapi kini berhadapan perbicaraan yang membawa hukuman mati.</strong>

Hari ini turut diisytiharkan sebagai hari cuti umum di Mesir dan pihak polis mengetatkan kawalan keselamatan di seluruh ibu negara Mesir itu.

Majlis angkat sumpah itu diadakan di dalam sebuah dewan dengan berlatarbelakangkan bendera Mesir, dihadiri oleh seluruh anggota kabinet Perdana Menteri Ibrahim Mahlab termasuk isteri el-Sissi dan anak-anaknya.

El- Sissi masuk ke dalam dewan berjalan diiringi Presiden sementara Adly Mansour, yang akan kembali ke jawatan sebelumnya iaitu Ketua Hakim di Mahkamah Perlembagaan selepas hampir setahun memegang jawatan presiden secara sementara. -<strong> AP</strong>