BRASILIA - Bintang sensasi, Neymar tampil menyuarakan betapa kemenangan 4-1 Brazil ke atas Cameroon, awal pagi tadi sebagai ‘persembahan terbaik setakat ini’ buat tuan rumah Piala Dunia itu.

Neymar yang dinamakan pemain terbaik perlawanan mempamerkan aksi menakjubkan selepas menyumbangkan dua gol yang membawa Brazil melangkah ke peringkat 16 terakhir selaku juara Kumpulan A untuk bertemu Chile, Sabtu ini.

“Apa yang paling penting adalah pasukan dan saya fikir ia adalah persembahan terbaik kami,” kata bintang Barcelona berusia 22 tahun itu selepas menerima anugerah pemain terbaik perlawanan.

“Bukan kerana jumlah gol yang kami jaringkan namun kerana bagaimana kami beraksi, menekan lawan kami seperti yang kami harapkan. Tahniah kepada semua orang. Kami berada di landasan yang sepatutnya dan setiap masa meningkat dan semakin hampir untuk menjadikan impian kami satu kenyataan.”

Kemenangan besar Brazil memberi kelebihan dari sudut jumlah jaringan gol berbanding Mexico yang turut mengumpul tujuh mata selepas dua kemenangan dan sekali seri berakhir aksi peringkat kumpulan.

“Saya fikir ia akan menjadi perlawanan yang amat sukar (menentang Chile). Semua orang yang menyaksikan Piala Dunia tahu tiada pasukan yang lemah dalam kejohanan ini.

“Semua orang berada pada tahap yang sama. Bola sepak menjadi lebih sukar. Kami harus bersedia untuk menentang lawan yang amat kuat,” kata Neymar yang kini mengumpul empat gol selepas empat perlawanan yang menyamai rekod dipegang legenda Brazil, Pele. - AFP

INFO: Negara yang sudah layak ke kelompok 16 terakhir

<strong>Kumpulan A</strong>
Brazil
Mexico

<strong>Kumpulan B</strong>
Belanda
Chile

<strong>Kumpulan C</strong>
Colombia

<strong>Kumpulan D</strong>
Costa Rica

<strong>Kumpulan F</strong>
Argentina

<strong>Kumpulan H</strong>
Belgium