BANGKOK - Menteri ASEAN dan Kesatuan Eropah (EU) mengutuk sekeras-kerasnya serangan ke atas pesawat Malaysia Airlines (MAS) penerbangan MH17 di Donetsk Oblast, timur Ukraine pada 17 Julai lalu.

Dalam satu kenyataan bersama yang dikeluarkan selepas Mesyuarat Menteri-menteri ASEAN-EU ke-20 di Brussels, Rabu, para menteri mengalu-alukan ketetapan Majlis Keselamatan Pertubuhan Bangsa-Bangsa Bersatu (PBB) Resolusi 2166 yang dikeluarkan pada Isnin, mengenai pesawat MAS MH17 dan menggesa ia dilaksanakan sepenuhnya.

Menteri turut melahirkan rasa terkejut dan marah atas kematian tragis 298 orang dari pelbagai negara yang menaiki pesawat berkenaan, menurut kenyataan bersama yang dihantar kepada Sekretariat ASEAN, berpangkalan di Jakarta.

Menteri berkenaan menyampaikan ucapan takziah dan simpati kepada anggota keluarga dan rakan penumpang dan kru MH17 dan serta kepada kerajaan dan rakyat negara yang terlibat.

Mereka juga menggesa siasatan antarabangsa yang menyeluruh, telus dan bebas terhadap serangan pesawat itu mengikut garis panduan penerbangan awam antarabangsa.

Menurut kenyataan itu, mereka menuntut semua pihak dalam lokasi kemalangan untuk memberikan kerjasama sepenuhnya termasuk bantuan serta akses yang selamat, menyeluruh, serta-merta dan tidak terbatas kepada kawasan tapak nahas malah kawasan sekitar selain sokongan kepada kumpulan penyiasat.

"Menteri-menteri itu menuntut bahawa kumpulan bersenjata yang berkawal di lokasi kemalangan dan kawasan sekitarnya agar tidak membuat sebarang tindakan yang boleh menjejaskan sebarang bukti di lokasi nahas," menurut kenyataan itu.

Mereka juga bersetuju bahawa pihak yang bertangungjawab sama ada secara langsung ataupun tidak mesti dibawa ke muka pengadilan dengan segera.

Menteri-menteri itu juga bersetuju bahawa tragedi MH17 itu adalah satu lagi contoh nyata bagaimana pertikaian boleh menjadi ancaman terhadap keamanan dan keselamatan antarabangsa yang mengorbankan banyak nyawa yang tidak berdosa. - BERNAMA