KUALA LUMPUR - Jawatankuasa Bertindak Kuala Lumpur Tak Nak Insinerator (KTI) meminta kerajaan melaksanakan dasar pemisahan sampah terlebih dahulu sebelum sebarang cadangan pengurusan sisa-sisa pepejal dilaksanakan.

KTI dalam satu kenyataan media memberitahu, hasil lawatan ke Jepun baru-baru ini mendapati dasar pemisahan sampah adalah unsur yang paling penting dalam pengurusan sisa-sisa pepejal bandar.

“KTI telah menyertai rombongan lawatan tapak teknologi incinerator ke Jepun pada 21 hingga 25 Jun dan telah melawati loji incinerator Shibuya dan Loji Adachi.

“Melalui lawatan tapak ini, KTI mendapati perkara yang paling penting dalam pengurusan sisa pepejal pengurangan sampah, pemisahan sampah, kitar semula dan pengutipan serta pelupusan sampah,” kata kenyataan itu hari ini.

Dakwa kenyataan itu, hasil lawatan itu mendapati pengurusan sisa pepejal tanpa pelaksanaan pemisahan sampah akan gagal sedangkan pemisahan sampah belum dilaksanakan di Malaysia.

“Maka KTI menyeru pihak berkuasa menimbang pelaksanakan dasar pemisahan sampah didahului sebarang cadangan pengurusan sisa-sisa pepejal,” kata kenyataan itu.

Mynewshub.my pada 21 Jun lalu melaporkan kerajaan Persekutuan yang diterajui Barisan Nasional (BN) terbukti mengamalkan sikap terbuka dalam menyelesaikan sebarang polemik atau isu yang membabitkan kepentingan-kepentingan rakyat negara ini.

Sikap BN itu terbukti apabila kerajaan Persekutuan menjemput KTI menyertai lawatan ke pusat teknologi itu di Jepun bagi mendapatkan maklumat sebenar mengenai teknologi insinerator. - mynewshub.my