KOTA KINABALU - Biro Kebajikan Umno menangguhkan penghantaran kumpulan misi bantuannya ke Gaza, Palestin buat sementara waktu berikutan keadaan yang berbahaya dan genting di sana.

Pengerusinya Datuk Seri Abdul Azeez Abdul Rahim berkata sepatutnya mereka bertolak ke Gaza melalui Rafa pada 24 Julai ini namun terpaksa menangguhkan misi atas nasihat Wisma Putra.

"Tadi kita mendapat maklumat yang mengatakan keadaan di Gaza begitu tegang. Tentera Israel sudah hantar kereta kebal ke dalam kawasan Gaza," katanya.

Beliau bercakap kepada pemberita selepas mewakili Perdana Menteri Datuk Seri Najib Tun Razak menyerahkan sumbangan kepada Salamah Amat, balu kepada anggota polis marin allahyarham Koperal Ab Rajah Jamuan yang terkorban dalam insiden serang hendap sekumpulan lelaki bersenjata di Pulau Mabul, 12 Julai lalu. - BERNAMA