<strong>Semalam, prosiding pertuduhan ke atas Ahli Dewan Undangan Negeri (ADUN) Seri Delima RSN Rayer ditangguhkan di Mahkamah Sesyen Pulau Pinang sehingga ke satu tarikh yang belum ditetapkan.</strong>

Notis arahan penangguhan itu diterima peguam Rayer, Gobind Singh Deo daripada Ketua Unit Pendakwaan Pejabat Penasihat Undang-Undang Negeri <strong><a title="Umno Pulau Pinang Pertikai Tindakan Rayer" href="http://mynewshub.my/main/2014/06/15/umno-pulau-pinang-pertikai-tindakan-rayer/" target="_blank">Pulau Pinang</a></strong>, Datuk Razali Che Ani pagi semalam sebelum prosiding berjalan.

Rayer sepatutnya didakwa di bawah Seksyen 4(1)(b) Akta Hasutan 1948 kerana mengeluarkan perkataan "UMNO celaka," pada persidangan Dewan Undangan Negeri (DUN) Pulau Pinang, 20 Mei lalu.

Gobind berkata, pihaknya tidak pasti apa yang berlaku menyebabkan ada notis penangguhan itu dan akan merujuk perkara tersebut kepada Peguam Negara Tan Sri Abdul Ghani Patail bagi mendapatkan <strong><a title="ESSCOM Disaran Beri Penjelasan Kepada Pelabur" href="http://mynewshub.my/main/2014/06/12/esscom-disaran-beri-penjelasan-kepada-pelabur/" target="_blank">penjelasan</a></strong>.

Semalam, Rayer dipanggil memberi keterangan di Ibu Pejabat Polis Daerah (IPD) Timur Laut ekoran terdapat 14 laporan polis berhubung kenyataan wakil rakyat daripada DAP itu.

Selain mengeluarkan kenyataan di Sidang DUN, Rayer juga sekali lagi mengulangi ungkapan itu ketika berceramah pada kempen Pilihan Raya Kecil (PRK) Bukit Gelugor sehingga mendapat kecaman daripada ahli UMNO serta beberapa pertubuhan bukan kerajaan (NGO).

Ini kerana beliau enggan menarik balik ungkapan itu menyebabkan NGO terbabit membuat laporan polis agar tindakan tegas diambil atas kebiadabannya itu.

Hari ini, menerusi tulisan di blog utaranews.com, Polis Pulau Pinang memaklumkan keputusan penangguhan dibuat oleh Abdul Ghani sendiri tanpa melibatkan polis negeri itu.

Ketua Polis Pulau Pinang Datuk Abdul Rahim Hanafi juga menafikan kertas siasatan terhadap Rayer tidak lengkap seperti mana yang heboh diperkatakan.

<strong>"Saya perlu tegaskan, keputusan untuk menangguhkan pendakwaan itu bukan disebabkan polis atau kerana kami tidak lengkapkan siasatan, semuanya termasuk kertas siasatan telah siap dan diserahkan (kepada pejabat peguam negara).</strong>

<strong>"Keputusan itu dibuat oleh pejabat peguam negara...kami (polis) tidak mempunyai kuasa untuk berbuat demikian (tangguhkan dakwaan)," katanya kepada pemberita semalam.</strong>

Rayer kemudiannya dibebaskan dengan <strong><a title="Polis Klang Beri Jaminan Penganut Kristian Selamat" href="http://mynewshub.my/main/2014/01/04/polis-klang-beri-jaminan-penganut-kristian-selamat/" target="_blank">jaminan polis</a></strong>.

Sehingga hari ini, tidak diketahui apakah sebab yang dipertimbangkan oleh Peguam Negara sehingga boleh menangguhkan prosiding pada saat-saat akhir di Mahkamah Sesyen.

Bagi kebanyakan ahli Umno, tindakan itu pastinya serba sedikir membibitkan rasa tidak puas hati ekoran kelantangan dan keceluparan Rayer dalam membuat ucapan tanpa mengira sensitiviti kaum lain. - <strong>MYNEWSHUB.MY</strong>

Oleh : <strong>KUMBANG WIRA</strong>