<p style="text-align: justify;">JOHOR BAHRU - Polis Marin Wilayah Dua menahan 27 pendatang tanpa izin di Pantai Ladang Kurnia Batu Layar, Sungai Rengit, Kota Tinggi dalam satu operasi awal hari ini ketika cuba masuk ke negara ini secara haram.</p>
<p style="text-align: justify;">Komandernya Asisten Komisioner Paul Khiu Khon Chiang berkata dua daripada mereka ialah warga Bangladesh manakala selebihnya warga Indonesia, berumur antara tiga hingga 53 tahun.

Pendatang asing itu ditahan dalam serbuan kira-kira pukul 5.30 pagi oleh sepasukan lima anggota polis marin selepas dipercayai baru mendarat menggunakan bot pancung di kawasan Pantai Ladang Kurnia, katanya dalam satu kenyataan hari ini.

Ketika serbuan, beberapa orang daripada pendatang asing itu berjaya melepaskan diri manakala yang selebihnya ditangkap, kata Khiu.

"Pemeriksaan mendapati kesemua pendatang asing itu tidak mempunyai dokumen perjalanan yang sah dan masuk ke Malaysia melalui jalan yang tidak sah," katanya.

Khiu berkata kesemua mereka kemudiannya dibawa ke Balai Polis Sungai Rengit. - BERNAMA</p>