KUALA LUMPUR - Pos Malaysia Berhad dengan kerjasama Kementerian Pertanian dan Industri Asas Tani akan mengeluarkan setem khas bertemakan buah-buahan tempatan, Khamis ini.

Ketua Bahagian Setem dan Filateli Pos Malaysia Yasmin Ramli berkata empat jenis buah akan diketengahkan iaitu nangka untuk setem 60 sen, durian (80 sen), tembikai wangi (RM1.20) dan belimbing (RM1.40).

"Koleksi setem ini sangat istimewa dan pihak kami berharap dapat membantu mempromosikan buah-buahan ini ke peringkat antarabangsa sempena Tahun Melawat Malaysia 2014 melalui produk keluaran khas ini," katanya dalam sidang akhbar di ibu pejabat Pos Malaysia di sini hari ini.

Katanya, Pos Malaysia turut menyasarkan sebanyak 35,000 helai sampul terjual pada hari pertama dan setiap pembelian sampul surat 'Hari Pertama' akan disertakan dengan deskripsi khas tentang produk buah-buahan tersebut.

"Koleksi setem khas pula telah dicetak sebanyak 610,000 keping dan berharap agar semua peminat setem mendapatkannya dengan segera kerana Pos Malaysia tidak akan mengulang cetak koleksi buah-buahan tempatan ini," katanya.

Koleksi khas setem dan produk filateli lain boleh didapati di semua pejabat pos seluruh negara, galeri setem terpilih atau secara dalam talian melalui www.pos.com.my mulai 8.30 pagi, pada 17 Julai.

Bagi memudahkan urusan pembelian, peminat setem dinasihati menjadi pemegang Akaun Deposit Arahan Tetap (SODA) untuk memudahkan mereka mendapatkan setem dan produk filateli lain tanpa perlu beratur di pejabat Pos Malaysia. - BERNAMA