KUANTAN - Seorang wanita maut selepas selepas motosikal yang ditunggangnya hilang kawalan lalu terbabas ke kanan jalan sebelum terjatuh dalam kemalangan di Kilometer 109.2 Jalan Kuantan-Segamat dekat Rompin semalam.

Ketua Jabatan Ketenteraman Awam dan Trafik Negeri Superintendan Mohamed Fauzi Abdul Rahim berkata, dalam kejadian pukul 9 pagi itu mangsa, Punirah Selamat, 56, mati semasa menerima rawatan di wad kecemasan Hospital Muadzam Shah kira-kira dua jam selepas kejadian.

"Sebelum kejadian mangsa yang menunggang motosikal secara sendirian dalam perjalanan dari arah Jalan Segamat menghala ke Kuantan untuk ke tempat kerjanya di Hospital Muadzam Shah.

Sebaik tiba di tempat kejadian, motosikal mangsa dipercayai hilang kawalan selepas sebuah kenderaan berat memotongnya menyebabkan mangsa terjatuh ke kanan jalan," katanya di sini hari ini.

Pada masa yang sama, katanya polis percaya mangsa telah dilanggar dengan sebuah motosikal lain menyebabkan mangsa mengalami kecederaan parah di kepala dan badan.

Beliau berkata, siasatan awal mendapati mangsa itu tidak memiliki lesen memandu yang sah serta tidak memakai topi keledar semasa kejadian.

Sehubungan itu, beliau meminta bantuan orang awam yang menyaksikan kemalangan itu agar bekerjasama dengan polis bagi membantu siasatan.

Katanya, kes kini disiasat mengikut Seksyen 41(1) Akta Pengangkutan Jalan 1987. - BERNAMA