BANGALORE - AirAsia, syarikat penerbangan kos rendah Malaysia, menjangka perniagaan terbarunya dengan Tata Group di India akan pulang modal dalam masa setahun selepas penerbangan sulungnya berlepas dari Lapangan Terbang Antarabangsa Bengaluru ke Goa pada 12 Jun lalu.

Ketua Pegawai Eksekutifnya, Tan Sri Tony Fernandes berkata, AirAsia India, yang dimiliki secara bersama oleh AirAsia serta dua syarikat India lain, melabur US$40 juta untuk perniagaan itu.

Beliau berkata, AirAsia menambah Bengaluru kepada sektor Chennai pada 19 Jun dan akan menambah Bengaluru kepada sektor Cochin pada 20 Julai ini.

"Lebih banyak pesawat anda miliki, lebih cepat anda akan mendapat untung. Kami merancang untuk memiliki enam pesawat menjelang akhir tahun ini," kata Fernandes selepas pelancaran AirAsia India, hari ini.

Fernandez berkata, India Utara nampak menarik dan fokus pihaknya sekarang ialah mengembangkan laluan domestik di seluruh India.

Bagaimanapun, katanya, sebaik sahaja AirAsia India memperolehi hak untuk terbang di laluan antarabangsa di luar India, penerbangan akan dijalankan di luar India.

Walaupun industri penerbangan di India menghadapi masalah, di mana banyak syarikat penerbangan mengalami kerugian, Fernandes yakin AirAsia India akan mencatat keuntungan.

"Purata kami mengambil masa dua tahun di Thailand dan dua setengah tahun di Indonesia untuk pulang modal, tetapi di India kami mempunyai lebih banyak pengalaman," katanya. - BERNAMA