KUALA LUMPUR - Jabatan Perkhidmatan Awam (JPA) melalui Pasukan Intervensi Krisis Malaysia (MCIT) akan menempatkan lebih 20 pakar psikologi untuk membantu keluarga penumpang dan anak kapal pesawat Malaysia Airlines MH17 yang terhempas di Ukraine malam tadi.

Timbalan Pengerusi MCIT, Dr Abdul Jalil Hassan, berkata mereka akan ditempatkan di beberapa lokasi terutama di Lapangan Terbang Antarabangsa KL (KLIA).

"Kami akan menempatkan ahli-ahli kami di sana yang akan bertindak sebagai pasukan profesional membantu menangani masalah tekanan perasaan, konflik dan kebimbangan selain menstabilkan emosi keluarga penumpang dan anak kapal dalam tragedi itu.

"Sejurus kami mendengar kejadian itu, saya telah mengambil beberapa langkah untuk bentuk pasukan, sebab kami pernah mempunyai pengalaman sewaktu kejadian kehilangan pesawat MH370," katanya kepada Bernama hari ini.

Mercy Malaysia sebelum ini turut mengumumkan untuk menempatkan lebih 50 pakar psikologi dan kaunselor sukarelawan di KLIA bagi tujuan sama.

Pada 8 Mac lalu, lebih 45 pakar psikologi MCIT memberi khidmat bimbingan psikologi ke atas penumpang dan anak kapal pesawat MH370 yang hilang sehingga kini dan berjaya mendapat respons baik daripada anggota keluarga penumpang dan anak kapal sendiri.

Pesawat Boeing 777 itu yang membawa 298 penumpang dan anak kapal disahkan terhempas di Ukraine berhampiran sempadan Rusia lewat malam tadi.

Penerbangan yang berlepas dari Amsterdam pada 12.15 tengah hari semalam waktu tempatan dijangka tiba di KLIA pada 6.10 pagi ini. - BERNAMA

&nbsp;