KUALA LUMPUR - Biro Tatanegara (BTN) menganjurkan pertandingan semi realiti AKU Ikon Patriotik (AKU IP) yang menawarkan hadiah RM100,000 kepada juara program tersebut.

BTN dalam satu kenyataan media memberitahu, pertandingan bertemakan 'Anak Malaysia Jiwa Merdeka'  itu bertujuan mempertingkatkan semangat patriotisme dalam kalangan rakyat khususnya belia.

“Objektif utama AKU IP menyegarkan semula semangat patriotik selain daripada melonjakkan kesedaran, penghayatan dan perpaduan dalam kalangan masyarakat Malaysia.

“Terdapat empat kategori pemenangan iaitu Anugerah Ikon Patriotik dengan hadiah RM100,000, Anugerah Berpasukan (RM50,000), Anugerah Pasukan Popular (RM30,000) dan Hadiah Setiap Cabaran (RM5,000),” kata kenyataan itu hari ini.

Menurut kenyataan itu, program AKU IP akan melibatkan seramai 28 belia terpilih dari seluruh negara dan jangka masa program selama 35 hari bermula 14 Ogos hingga 17 September 2014.

Jelas kenyataan itu, penyertaan program itu secara berpasukan iaitu seramai dua orang bagi setiap pasukan dan keutamaan penyertaan adalah kepada pasukan berbilang bangsa.

Syarat lain penyertaan mesti berumur antara 21 hingga 40 tahun, mempunyai kelayakan minimum Sijil Pelajaran Malaysia (SPM) dan mempunyai daya kecergasan dan kreativiti.

Kata kenyataan itu, pertandingan itu bakal menyaksikan peserta perlu menjalani sebanyak 15 cabaran yang ditetapkan sepanjang tempoh pertandingan.

“Kepada yang berminat enyertai sila mendaftar di laman web www.ikonpatriotik.com. Peserta yang tidak sempat mendaftar sebelum 23 Mei 2014 boleh terus menghadiri saringan pemilihan yang diadakan secara serentak bermula 24 hingga 25 Mei 2014,” kata kenyataan itu.