KUALA LUMPUR - Setiausaha Agung DAP, Lim Guan Eng mendakwa PAS berkeras mahu melaksanakan undang-undang hudud di Kelantan meskipun di bantah oleh pakatan pembangkang kerana termakan hasutan UMNO.

Justeru, dakwanya, gesaan MCA supaya DAP membuat permohonan maaf secara terbuka bagi pihak PAS tidak tepat kerana PAS sedang bekerjasama dengan UMNO untuk menjayakan rancangan itu.

“Presiden MCA, Datuk Seri Liow Tiong Lai tiada hak meminta DAP memohon maaf bagi pihak PAS kerana DAP sentiasa membantah dan mengkritik rancangan tersebut.

“MCA yang sepatutnya meminta maaf kepada umum kerana tidak mengkritik UMNO yang menghasut PAS supaya melaksanakan hudud di Kelantan,” dakwanya melalui satu kenyataan media hari ini.

Tiong Lai semalam menggesa DAP dan Parti Keadilan Rakyat (PKR) menghalang PAS daripada membentangkan rang undang-undang persendirian di Dewan Rakyat berhubung pelaksanaan hukum hudud di Kelantan.

Tiong Lai dipetik berkata, kedua-dua parti itu perlu tampil bertindak terlebih dahulu berbanding pihak lain kerana mereka berada dalam komponen pakatan pembangkang.

“Sebelum Pilihan Raya Umum Ke-13 (PRU13), kedua-dua parti itu telah menyatakan sokongan kepada PAS. Kini PAS bercadang melaksanakan hudud, jadi terserah kepada DAP dan PKR untuk bercakap dengan PAS,” kata Tiong Lai.

Guan Eng semalam pula menegaskan PAS bakal mengkhianati semua pengundi bukan Islam yang mengundi parti itu pada PRU13 jika meneruskan pelaksanaan undang-undang hudud di Kelantan.