<strong>Dua warga Indonesia ditahan berhubung insiden <a title="GEMPAR!!! 66 Hilang Tongkang Bawa Pendatang Karam Di Banting" href="http://mynewshub.my/main/2014/06/18/66-hilang-tongkang-bawa-pendatang-karam-di-banting/" target="_blank">tongkang karam</a> yang melibatkan 97 penumpang di perairan Sungai Air Hitam, Banting, Rabu lalu.</strong>

Lelaki berumur 44 dan 54 tahun itu ditahan kira-kira pukul 3 pagi Jumaat berikutan serbuan di sebuah premis di Pelabuhan Klang.

<strong>Ketua Jabatan Siasatan <a title="Peluang Jadi Sukarelawan Basmi Jenayah" href="http://mynewshub.my/main/2014/06/05/peluang-jadi-sukarelawan-basmi-jenayah/" target="_blank">Jenayah</a> Selangor Datuk Mohd Adnan Abdullah berkata kedua-dua lelaki itu dipercayai menjadi ejen bot dan "tekong Darat".</strong>

<strong>"Kami merampas telefon bimbit mereka untuk membantu penyiasatan.</strong>

<strong>"Mereka ditahan reman sehingga 26 Jun," katanya pada sidang akhbar, Jumaat.</strong>

Beliau menambah kedua-dua mereka mempunyai pengenalan dan dokumen perjalanan sah.

Sementara itu, operasi mencari dan menyelamat tragedi berkenaan kini difokuskan di persisiran pantai ekoran keadaan laut yang bergelora, kata Timbalan Pengarah Jabatan Pertahanan Awam Selangor menurut laporan Bernama.

Dalam perkembangan tragedi bot yang karam di Beacon Api Gila, perairan <strong><a title="Perjalanan 2 Bot Karam Mungkin Diuruskan Ejen Sama" href="http://mynewshub.my/main/2014/06/19/perjalanan-2-bot-karam-mungkin-diuruskan-ejen-sama/" target="_blank">Sepang</a></strong> pula sejumlah 20 mangsa sudah ditemui manakala tujuh lagi masih hilang.

Pengarah Operasi Agensi Penguatkuasa Maritim Malaysia Klang Leftenan Komander Maritim Mohd Hambali Yaakup berkata enam daripada mereka kini dirawat di Hospital Banting dan Sungai Buloh.

"Tiada mangsa lemas ditemui setakat ini, tujuh masih hilang, " katanya dalam sidang akhbar di sini hari ini. - <strong>MYNEWSHUB.MY</strong>