PENDAKI negara Muhamad Muqharabbin Mokhtaruddin berjaya menawan puncak terakhir dalam cubaan menawan tujuh puncak tertinggi dunia ialah Gunung Carstensz Pyramid (Puncak Jaya) di Papua, Indonesia pada 2 Mac lepas.

Gunung yang berketinggian 4884 meter itu memaksa Muqharabbin dan para pendaki lain  mengharungi pendakian secara teknikal bersaji dan berbatu untuk kira-kira 95 peratus pendakian ke puncak gunung berkenaan.

Menurut beliau yang biasa dikenali sebagai Qobin, gunung berkenaan merupakan gunung paling teknikal berbanding kesemua enam lagi puncak gunung tertinggi di dunia.

<strong>"Keadaan cuaca sangat baik, namun saya dan pendaki lain tetap terpaksa mengharungi pendakian teknikal bersalji dan berbatuan di mana 95 peratus pendakian setinggi 600 meter ke puncak.</strong>

<strong>"Kami menggunakan tali yang basah akibat cuaca buruk tiga hari yang lalu," kata Qobin dalam mesejnya sewaktu berjaya menawan puncak gunung itu di laman Facebook KE7B Greenland 2014.</strong>

Qobin berkata beliau terpaksa merentasi jurang sepanjang 25 meter dengan cara Tyrolean di mana Qobin terpaksa  bergantung di atas tali yang diikat di batu di antara dua jurang.

"Saya harus menarik badan secara terbalik dan tergandung, sampai di tali penghujung tyrolean, saya terpaksa bergantung beberapa minit untuk menukar tali keselamatan ke tali lain agar keadaan menjadi stabil.

"Dalam ketinggian 4,700 meter tersebut, keadaan memang begitu memenatkan dan terasa sesekali sesak nafas," kata Qobin.

Qobin berjaya mendaki sampai ke puncak gunung berkenaan pada pukul 12.50 tengahari.

"Alhamdulillah, walaupun pendakian begitu perit dan sukar, tepat pukul 12.50 tengahari, selamat sampai di puncak setelah mengharungi pendakian selama lebih tujuh jam dan selamat turun ke kem induk semula lima jam kemudian," katanya.

Kini, Qobin bakal mengetuai lapan peserta bagi Ekspedisi Greenland 2014 anjuran Kelab Eksplorasi Tujuh Benua (KE7B) pada 24 April sehingga 21 Mei depan.

Mereka bakal merentasi Greenland sejauh kira-kira 550km selama 35 hari dengan berjalan kaki dengan suhu sehingga -46°C Celsius di bawah paras beku. - <strong>MYNEWSHUB.MY</strong>

Oleh : <strong>IBNU KHUSAIRY ARIS</strong>