KUALA LUMPUR - Lembaga Hasil Dalam Negeri (LHDN) memindahkan pengurusan fail pungutan beberapa kategori pembayar cukai dan Cukai Keuntungan Harta Tanah (CKHT Syarikat) ke semua 36 cawangannya di seluruh negara.

LHDN  dalam satu kenyataan media memberitahu, langkah tersebut bagi membolehkan fail-fail pembayar cukai bagi kategori berkenaan dapat diuruskan dengan lebih berkesan kerana Fail Penaksiran dan Fail Pungutan terbabit akan dikendalikan oleh cawangan LHDN yang sama.

"Fail pungutan bagi Petroleum dan Multinasional pula akan dipindahkan ke Jabatan Cukai Korporat di Jalan Duta, Kuala Lumpur. LHDN percaya langkah ini akan memudahkan urusan pembayar cukai dan membantu menjimatkan kos pentadbiran cukai mereka.

"Ia sebagai usaha berterusan dalam meningkatkan mutu penyampaian perkhidmatan kepada pelanggan. Langkah ini dilakukan sebagai susulan pemindahan Fail Penaksiran untuk kategori yang sama yang telah dilaksanakan pada 1 Januari 2013," kata kenyataan itu.

Menurut kenyataan itu, pemindahan fail itu ini berkuatkuasa 1 Januari lalu dan kategori fail yang terlibat adalah fail pungutan Syarikat (C), Koperasi (CS), Badan Amanah (TA), Unit Amanah / Harta Tanah (TC), Cukai Keuntungan Harta Tanah (CKHT Syarikat), Petroleum dan Multinasional.

Orang yang mahu mendapatkan maklumat lanjut diminta melayari laman web rasmi LHDN di alamat www.hasil.gov.my atau menghubungi Pusat Panggilan LHDN di talian 1-800-88-5436.