SHAH ALAM - Kumpulan didikkan pelakon Adlin Aman Ramlie iaitu Kepoh muncul sebagai juara program Bintang Mencari Bintang musim kedua (BMB2) pada peringkat akhir yang diadakan di Stadium Malawati dekat sini pada malam Ahad.

Kepoh yang dianggotai oleh Lizujuhan Hamzah, 27 dan Suffian Shafri Ibrahim, 27 menumpaskan dua kumpulan lain yang turut bertanding iaitu Sumbu dan Mmmmm dengan markah sebanyak 67 peratus.

Kemenangan itu sekaligus melayakkan mereka membawa pulang hadiah wang tunai berjumlah RM200,000 berserta trofi.

Kepoh ketika ditemui berkata, mereka bersyukur dengan kemenangan tersebut namun mengakui persaingan daripada dua kumpulan lain cukup sengit.

"Ia malam yang cukup mendebarkan dan kami bersyukur kemenangan berpihak kepada kami.

"Ucapan terima kasih juga kepada sifu kami iaitu abang Adlin yang banyak bertungkus lumus dalam memastikan kami memberikan terbaik," katanya.

Kumpulan Sumbu yang dianggotai oleh Mohd Kamal Shah, 25 dan Mohammad Ariff Fardillah, 25 serta sifu mereka, Ebby Yus pula muncul sebagai naib juara.

Sementara itu, kumpulan Mmmmm yang dianggotai oleh Mohd Azwan Sabri, 28 dan Mohd Ilham Rusdy, 24 serta sifu mereka Afdlin Shauki terpaksa berpuas hati ditempat ketiga.

Naib juara membawa pulang hadiah wang tunai berjumlah RM100,000 manakala Mmmmm RM50,000 berserta trofi.

Untuk musim kedua, format pemarkahan dibahagikan kepada tiga bahagian iaitu 50 peratus daripada juri profesional, 30 peratus undian SMS dan 20 peratus daripada juri awam.

Juri profesional yang mengadili kesemua peserta adalah Fauziah Ahmad Daud, Ahmad Idham dan A.R Badul.

Penyanyi Mas Idayu bertindak sebagai juri jemputan pada malam itu.

Pada peringkat akhir itu, kesemua peserta dikehendaki membuat tiga persembahan iaitu secara solo, bergandingan dengan sifu masing-masing yang merangkumi sketsa komedi dan nyanyian selain sketsa spontan.

BMB2 terdahulu dibuka dengan persembahan istimewa oleh bekas juara dan naib juara musim pertama iaitu Achey dan Bochik yang menampilkan sketsa mereka bertemakan BMB 2020.

Selain itu, BMB2 turut menampilkan kesemua anak didik program itu iaitu Tokan, PK, Oooo, Taktih, 2AZ, Jebat, Gbob, Ehah dan Lampu menerusi segmen interlude.

Persembahan fusion berbentuk teater bertajuk 'Seniman Silam' diarahkan oleh Fauziah Ahmad Daud.

BMB2 dihoskan oleh Adibah Noor dan Achey itu disiarkan secara langsung menerusi TV3 pada pukul 9 malam. - <strong>mStar Online</strong>