<p style="text-align: justify;">KOTA KINABALU - Agensi Penguatkuasaan Maritim Malaysia (APMM) Kota Kinabalu merampas sebuah bot dan enjin sangkut bersama rokok bernilai RM55,067.20 dalam operasi khas di perairan Telok Ambong, Kota Belud, semalam.</p>
<p style="text-align: justify;">Ketua Penguat Kuasa Maritim Daerah Kota Kinabalu, Kapten Maritim Zin AzmanMd Yunus berkata APMM terserempak sebuah bot dalam keadaan mencurigakan pada pukul 1.30 pagi sebelum merapati bot berkenaan untuk pemeriksaan.</p>
<p style="text-align: justify;">"Ketika bot pemintas APMM merapati bot terbabit, dua orang di atas bot berkenaan telah terjun ke laut lalu berenang ke arah pantai dan melarikan diri ke kawasan hutan berdekatan," katanya dalam kenyataan di sini hari ini.</p>
<p style="text-align: justify;">Zin Azman berkata hasil pemeriksaan mendapati bot tersebut membawa 4,600 kotak rokok putih jenama Premium, dipercayai diseludup, untuk pasaran di sekitar Kota Belud dan Kota Kinabalu.</p>
<p style="text-align: justify;">Menurutnya kes itu diserahkan kepada Jabatan Kastam untuk tindakan susulan. - BERNAMA</p>