BALIK PULAU - Umat Islam di negara ini dinasihat mengamalkan pola pemakanan seimbang selepas Ramadan dengan tidak mengambil makanan dalam kuantiti banyak secara mengejut untuk mengelak masalah kesihatan.

Timbalan Menteri Kesihatan Datuk Seri Dr Hilmi Yahaya berkata ketika berpuasa sistem pencernaan berada dalam keadaan rehat justeru tabiat makan secara tidak terkawal semasa musim perayaan boleh menyukarkan proses penghadaman.

"Masyarakat kena beringat...makan ikut keperluan tubuh. Semasa hari raya orang ramai biasanya kurang buat aktiviti fizikal, jadi kalori yang tidak diguna akan bertukar jadi lemak dan memudaratkan kesihatan," katanya kepada pemberita selepas melawat Pasar Tani Pra Syawal di sini hari ini.

Beliau turut mengingatkan orang ramai supaya mengamalkan sikap berhemah dalam memilih makanan di samping mengurangkan pengambilan minuman serta makanan manis dan berlemak ketika berkunjung ke rumah terbuka.

Dalam pada itu, Dr Hilmi menyarankan masyarakat yang pulang berkumpul bersama keluarga memanfaatkan masa lapang dengan bergotong-royong membersih kawasan rumah bagi membasmi tempat pembiakan nyamuk Aedes.

Beliau turut menggesa orang ramai yang meninggalkan kediaman untuk pulang berhari raya dalam tempoh lama supaya memastikan kediaman mereka berada dalam keadaan bersih dan bebas daripada air bertakung.

"Setakat 24 Julai lepas kes denggi sudah mencecah lebih 54,000 kes, semua pihak kena ambil tanggungjawab...ambil inisiatif pencegahan sendiri, jangan hanya tunggu pejabat kesihatan datang buat semburan asap atau periksa baru nak ambil tindakan," katanya. - BERNAMA