KUALA LUMPUR - Sejajar dengan perkembangan teknologi maklumat dan komunikasi (ICT), Perpustakaan Negara mewujudkan sebuah pusat bacaan menggunakan tablet dikenali sebagai Perpustakaan Bestari Samsung.

Perpustakaan Negara dalam satu kenyataan media memberitahu, Perpustakaan Bestari Samsung yang terletak di tingkat pertama bangunan utama Perpustakaan Negara itu bertujuan mengalakkan lebih ramai golongan muda mengunjungi pusat bacaan tersebut.

“ Perpustakaan Bestari Samsung satu-satunya perpustakaan yang mempunyai kemudahan bacaan digital di Malaysia hasil kerjasama pihak Samsung Malaysia Electronics (SME) Sdn Bhd.

“Ia usaha awal untuk menyokong transformasi Malaysia menjadikan masyarakatnya berasaskan pengetahuan dan berkemampuan ICT. Orang ramai berpeluang meneroka menggunakan kemudahan itu untuk bacaan dan penyelidikan di Perpustakaan Negara,” kata kenyataan itu hari ini.

Kata kenyataan itu, Perpustakaan Bestari Samsung seluas 1,300 kaki persegi didirikan berdasarkan empat konsep iaitu Kanak-Kanak, Interaktif, Bacaan dan Kerja dan terdapat lebih 60 peranti terdiri daripada pelbagai model tablet Samsung disediakan di situ.

Sehubungan itu, Perpustakaan Negara menjangkakan lebih 400,000 pengunjung Perpustakaan Negara setiap tahun akan mendapat manfaat daripada kemudahan teknologi tersebut.

“Perpustakaan Bestari Samsung bakal menyediakan pengalaman pembacaan yang baharu dan interaktif untuk kanak-kanak dan remaja dalam persekitaran perpustakaan berkeupayaan teknologi,” kata kenyataan itu. - mynewshub.my

a