KUALA TERENGGANU - Empat sekeluarga tinggal sehelai sepinggang setelah rumah mereka di Kampung Baru Tetambah, Manir disini hangus dijilat sebelum mereka sempat berbuka puasa.

Kejadian berlaku kira-kira 7.15 malam.

Penghuninya Siti Mariam Jusoh, 26, berkata beliau sedang menyediakan hidangan untuk berbuka sebelum terdengar bunyi seperti percikan api yang datang dari bahagian tengah rumahnya.

"Saya terus ke arah bunyi itu dan kemudiannya melihat api. Saya terus lari keluar rumah dan menjerit meminta tolong. Kejadian berlaku amat pantas dan tidak sampai lima minit, rumah saya hangus terbakar," katanya.

Ketika kejadian suami serta dua anaknya berada di luar rumah.

Suaminya Che Zairuzi Che Mansor, 35, berkata beliau bersama dua anak perempuannya yang berusia tiga tahun dan yang berusia empat bulan berada kira-kira 100 meter dari rumah mereka.

"Selepas pulang dari bazar Ramadan, saya membawa anak-anak saya keluar keluar kerana tidak mahu mengganggu isteri saya yang sedang menyediakan juadah berbuka.

"Saya kemudiannya melihat api marak sedang menjilat keseluruhan rumah kami. Hanya beg duit yang ada bersama saya yang dapat diselamatkan manakala makanan untuk berbuka serta barangan persiapan awal raya hangus kesemuanya," katanya.

Ketua Balai Bomba Kuala Terengganu Kamerul Bieza Mohd Kassim berkata pihaknya menghantar 16 anggota bersama tiga jentera dan dapat memadam kebakaran kira-kira 8.00 malam.

Punca kebakaran belum di kenal pasti, katanya.

Menteri Besar Datuk Ahmad Razif Abdul Rahman dan isteri Toh Puan Halina Zakaria yang melawat mangsa hari ini, meluluskan peruntukan RM40,000 untuk membina rumah baharu kepada keluarga berkenaan.

"Kerja-kerja untuk membina rumah baru ini akan bermula esok dan kita harap ia dapat disiapkan sepenuhnya sebelum hari raya nanti," katanya. - BERNAMA