KUALA LUMPUR - "Hanya 475 unit Perumahan Rakyat 1Malaysia (PR1MA) sedang dibina di Johor berbanding 2,074 di Kuala Lumpur dan 1,349 di Kedah," dakwa Penolong Setiausaha Publisiti Kebangsaan DAP, Teo Nie Ching.

Beliau mendakwa, perkara itu menunjukkan rakyat Johor tidak diberi keutamaan oleh kerajaan Persekutuan sedangkan negeri itu diketahui sebagai `deposit tetap' Barisan Nasional (BN) dalam pilihan raya.

"Hanya 475 unit PR1MA dibina di Johor berbanding fakta Johor dikenali sebagai negeri `deposit tetap' BN. Nampaknya sokongan kuat rakyat Johor kepada BN tidak diberi keutamaan," sindirnya melalui satu kenyataan media hari ini.

Nie Ching seterusnya mendakwa, kerajaan Persekutuan sebelum ini mengumumkan akan membina sebanyak 5,000 unit PR1MA di Teluk Intan, Perak.

Katanya, walaupun beliau gembira dengan pengumuman itu tetapi bukan Teluk Intan sahaja yang memerlukan pembinaan segera PR1MA untuk rakyatnya.

"Jika kemenangan BN di Teluk Intan membolehkan 5,000 unit PR1MA dibina, maka di Johor yang BN menang 21 kerusi Parlimen perlu dibina sebanyak 100,000 unit PR1MA untuk rakyat negeri itu," dakwanya. - mynewshub.my