KUALA TERENGGANU - Pasukan lumba basikal profesional Terengganu (TSG) menyenaraikan lapan pelumba, diketuai pelumba sensasi Anuar Manan untuk menyertai kejohanan lumba basikal Le Tour de Sangkarak di Padang, Indonesia dari 7 hingga 15 Jun ini.

Penolong Pengurus TSG Fazin Saad berkata TSG perlu mencari mata untuk meningkatkan kedudukan pasukan TSG di benua Asia.

Pada tahun 2013, pasukan TSG menduduki tempat ketiga terbaik dalam benua Asia, katanya kepada Bernama.

Selain Anuar, pelumba lain ialah Mohammad Saufi Mat Senan, Mohd Nor Umardi Rosdi, Nur Amirull Fakharuddin Marzuki, Mohd Zamri  Saleh, Mohd Shahrul Mat Amin, Mohd Saiful Anuar Aziz dan pelumba import Muradjan Muratov.

Fazin berkata lima pelumba TSG turut dipilih mewakili pasukan negara ke kejohanan lumba basikal Asia di Uzbekistan dari 30 Mei hingga 1 Jun ini.

Mereka terdiri daripada Mohd Shahrul, Mohd Saiful Anuar, Mohd Zamri, Nur Amirull Fakharuddin dan Mohd Zulhilmie Afif. - BERNAMA