KUALA LUMPUR - Pemimpin DAP bersikap melampau dalam kempen Pilihan Raya Kecil (PRK) Teluk Intan apabila mendakwa Menteri Dalam Negeri, Datuk Seri Dr. Ahmad Zahid Hamidi menggunakan pendekatan pengasas Nazi, Adolf Hitler semasa berkempen di daerah itu baru-baru ini.

Setiausaha Agungnya, Lim Guan Eng mendakwa, Ahmad Zahid menggunakan logik yang sama digunakan Hitler untuk menjustifikasikan rancangannya menentang kaum Yahudi pada satu waktu dahulu.

“Ahmad Zahid mendakwa peniaga Cina yang memilih DAP tidak mengenang budi kerana mengabaikan Melayu dan India yang menyumbang kepada kekayaan mereka.

“Saya tidak tahu logik apa yang digunakan Ahmad Zahid selain ia adalah logik sama yang digunakan Hitler untuk mewajarkan program menentang Yahudi kerana mengambarkan mereka sebagai tidak tahu berterima kasih,” dakwanya melalui satu kenyataan media hari ini.

Guan Eng mendakwa, kenyataan Ahmad Zahid itu bertujuan mewujudkan kebencian perkauman dan menimbulkan rasa takut dalam kalangan pengundi Cina di Teluk Intan.

Portal berita propembangkang semalam mendakwa Ahmad Zahid kesal terhadap masyarakat Cina terutama yang terlibat dalam perniagaan kerana memilih DAP dalam pilihan raya apabila sudah berjaya.

Bagaimanapun, Ahmad Zahid juga berkata beliau menyeru semua pihak tidak kira Melayu, Cina dan India memajukan Teluk Intan dengan memilih calon BN supaya semua kaum tiada masalah. - mynewshub.my