KUALA LUMPUR - Laporan ASEAN Specialised Meteorological Centre (ASMC) menunjukkan bilangan titik panas yang dikesan di Sumatera, Indonesia pada 24 Julai lalu meningkat daripada 160 titik panas kepada 468 titik panas semalam.

Kementerian Sumber Asli dan Alam Sekitar dalam satu kenyataan media memberitahu, bilangan titik panas itu dikesan melalui imej satelit National Oceanic and Atmospheric Administration (NOAA) 18 .

Situasi itu menyebabkan sebanyak 40 kawasan di seluruh negara mencatatkan indeks pencemaran udara (IPU) pada tahap sederhana pagi ini namun tiada kawasan mencatatkan IPU tahap tidak sihat.

"Peta jerebu serantau yang dikeluarkan ASMC menunjukkan terdapat lingkaran asap jerebu dari kawasan kebakaran di Riau dan lingkaran asap jerebu dari kawasan kebakaran di Kalimantan Barat, Indonesia.

"Peta imej satelit menunjukkan pergerakan asap jerebu sederhana ke kawasan tengah pantai barat Semenanjung Malaysia dan ke kawasan selatan Sarawak. Sebanyak 124 titik panas turut dikesan dalam negara iaitu di satu di Pahang, Sabah (26) dan Sarawak (97). Kesemua titik panas dalam negara itu akan disiasat dan diambil tindakan penguatkuasaan yang sewajarnya," kata kenyataan itu hari ini.

Kementerian Sumber Asli dan Alam Sekitar turut memaklumkan mengesan 4,403 kes pembakaran terbuka iaitu pembakaran terbuka melibatkan kawasan hutan (897 kes), kawasan pertanian (1,435 kes), kawasan industri (34 kes), kawasan pembinaan (137 kes), tapak pelupusan sampah (72 kes), kawasan belukar (1,011 kes) dan lain-lain pembakaran terbuka kecil (817 kes) dari 1 Januari lalu hingga semalam.

Menurut kenyataan itu, sebanyak 315 kes pembakaran terbuka telah dikenakan tindakan kompaun, 101 kes telah dikeluarkan notis amaran dan sebanyak 45 kes lagi akan dikenakan tindakan mahkamah.

Tambah kenyataan itu, sebanyak 14 kes telah dikemukakan kepada Timbalan Pendakwa Raya dengan lima kes telah mendapat izin mendakwa dan telah didaftarkan di Mahkamah Sesyen untuk tujuan pendakwaan.

Jelas kenyataan itu, mereka yang disabit kesalahan boleh dikena denda maksimum RM 500,000 atau penjara maksimum lima tahun atau kedua-duanya sekali dan kompaun maksimum RM2,000 boleh juga dikenakan bagi setiap kesalahan.

"Dalam situasi jerebu, tindakan penguatkuasaan yang lebih tegas akan terus diambil sehingga boleh membawa kepada tindakan penangkapan ke atas mana-mana individu yang melakukan kesalahan di bawah peruntukan Akta Kualiti Alam Sekeliling (AKAS) 1974," tegas kenyataan itu. - mynewshub.my

&nbsp;