<p style="text-align: justify;">KUALA LUMPUR - Gabungan Perlindungan Taman Negeri Selangor mendesak kerajaan Selangor menghalang syarikat konsesi Lebuh Raya Lembah Klang Timur (EKVE) daripada menjejaskan Taman Negeri Selangor untuk pembinaan lebuhraya.</p>
<p style="text-align: justify;">Gabungan itu dianggotai Malaysian Nature Society (MNS), Save Our Sungai Selangor (S.O.S. Selangor), Treat Every Environment Special (TrEES), dan The World Wide Fund for Nature – Malaysia (WWF-Malaysia).</p>
<p style="text-align: justify;">Gabungan Perlindungan Taman Negeri Selangor dalam satu kenyataan media menegaskan, taman negeri tersebut yang telah lama diwartakan merupakan hutan yang menjadi kawasan tadahan hujan di Lembah Klang.</p>
<p style="text-align: justify;">“Penjajaran EKVE ke atas hutan ini akan memberi kesan ke atas ekosistem kawasan tadahan air di Lembah Klang. Masalah bekalan air di Selangor tidak lagi boleh diperlekehkan.</p>
<p style="text-align: justify;">“Oleh itu kami membantah cadangan menarik balik pewartaan hutan ini sebagai Taman Negeri Selangor untuk memberi laluan kepada pembinaan lebuhraya,” kata gabungan itu hari ini.</p>
<p style="text-align: justify;">Menurut kenyataan itu, projek EKVE diluluskan oleh kerajaan Selangor dan gabungan itu telah lama menentang pembinaan laluan lebuhraya di kawasan hutan itu tetapi tidak dilayan.</p>
<p style="text-align: justify;">Justeru, katanya, kerajaan Selangor didesak sekali lagi supaya mematuhi peruntukan bahawa tiada sebarang pembangunan mahupun pertanian dibenarkan di Taman Negeri atau mana-mana kawasan tadahan hujan.</p>
<p style="text-align: justify;">“Hanya ekopelancongan, penyelidikan dan pendidikan patut dibenarkan di kawasan terbabit. Kita perlu sedar kita memerlukan air untuk pembangunan. Kerajaan negeri dan Persekutuan mempunyai tanggungjawab terhadap perkara ini,” dakwa kenyataan itu. - mynewshub.my</p>