GOPENG - Dua maut apabila treler yang dinaiki terbabas ke dalam gaung sedalam 10 meter di KM300.2 Lebuhraya Utara-Selatan (PLUS) arah Utara di sini kira-kira jam 10.15 malam tadi.

Dalam kejadian itu, kelindan lori kontena itu yang masih belum dikenal pasti identitinya maut di tempat kejadian manakala pemandunya yang dikenali sebagai Mohd Mustafa Syafie, 36,, meninggal dunia di Hospital Raja Permaisuri Bainun (HRPB) Ipoh.

Ketua Polis Daerah Kampar, Superintendan Ng Kong Soon berkata treler yang membawa muatan alat ganti kenderaan itu dalam perjalanan dari Kuala Lumpur ke Ipoh dan dipercayai hilang kawalan ketika tiba di tempat kejadian lalu terjunam ke dalam gaung di sebelah kiri jalan.

"Mangsa yang tersepit ditempat duduk sebelah pemandu maut ditempat kejadian akibat cedera parah.

"Sementara pemandu treler yang cedera di muka dan beberapa anggota badan dibawa ke HRPB tetapi disahkan meninggal dunia ketika dirawat di situ," katanya di sini hari ini. Beliau berkata, siasatan dibuat mengikut Seksyen 41 (1) Akta Pengangkutan Jalan 1987. -<strong> BH Online</strong>