KUALA LUMPUR - Pengerusi Pasukan Bertindak Badan Pemantau Jenayah (MyWatch) R.Sri Sanjeevan sering mendesak pihak polis menyiasat dakwaannya tentang skandal seks membabitkan seorang pegawai kanan pasukan itu tetapi enggan bekerjasama apabila diminta berbuat demikian oleh pihak polis.

Beliau dalam satu kenyataan media menegaskan tidak akan menyerahkan semua dokumen bukti skandal seks tersebut kepada pihak polis seperti yang di minta oleh Urus Setia KPN Integriti (Tatatertib) Bukit Aman.

“Saya diminta menyerahkan semua dokumen bukti skandal seks datuk seri tersebut kepada pihak polis kononnya bagi mereka meneruskan siasatan terhadap kes ini

“Jika saya menyerahkan semua dokumen bukti skandal seks ini kepada pihak polis, saya percaya semua bahan bukti akan dilupuskan dan kes ini akan diklasifikasikan sebagai `No Further Action’ (NFA),” dakwanya melalui kenyataan itu hari ini.

Sanjeevan dalam pada itu mendakwa beliau sedang disiasat polis mengikut seksyen 509 Kanun Keseksaan untuk menghalangnya mendedahkan skandal seks tersebut bagi menyelamatkan individu terlibat.

Beliau turut mendakwa, siasatan itu bertujuan mencari "whistleblower" yang membocorkan maklumat itu kepadanya dan MyWatch.

Sanjeevan sebelum ini mendakwa menerima satu set gambar dan dokumen berhubung skandal seks melibatkan seorang pegawai kanan polis.

Beliau waktu itu mendakwa MyWatch sedia mendedahkan gambar dan dokumen tersebut dan meminta pihak polis menyiasatanya. - mynewshub.my

&nbsp;

&nbsp;