KUALA TERENGGANU - Biarpun media memaparkan pelbagai implikasi buruk akibat kegiatan menjual dan bermain mercun, namun masih ramai tidak mengendahkannya apabila mereka masih meneruskan aktiviti yang menyalahi undang-undang.

Dengan memaparkan pelbagai kisah tragis bahan mercun, ada mangsa yang menjadi buta, jari jemari hancur dan tangan terpaksa dipotong, yang akhirnya mangsa kekal cacat seumur hidup, namun masih lagi kedengaran letupan mercun di sana sini.

Ketua Jabatan Siasatan Jenayah Negeri ACP Wan Abdul Aziz Wan Hamzah berkata pelbagai inisiatif yang dilakukan oleh pihak polis negeri bagi menangani kegiatan penjualan dan larangan bermain mercun namun masih ada yang tidak mengendahkan dan menggunakan pelbagai taktik mengaburi pihak berkuasa.

Justeru, bagi meneruskan kempen bahayanya bermain mercun, pihak polis mengambil inisiatif bekerjasama dengan pihak sekolah di negeri ini untuk memberikan nasihat tentang kesan negatif bermain mercun yang boleh membawa kepada kecederaan kekal.

"Kita sering kali menasihati dan memberi amaran serta di dada akhbar pun sering memaparkan kecederaan yang dialami mangsa letupan namun masih ada kanak-kanak yang degil dan ambil sikap acuh tak acuh. Jadinya kita telah meminta pihak sekolah turut memainkan peranan," katanya ketika dihubungi Bernama di sini hari ini.

Menurutnya sehingga kini pihak polis telah menerima 13 laporan melibatkan kecederaan angkara mercun iaitu empat kes masing-masing di Kuala Terengganu dan Dungun, Kemaman tiga kes manakala daerah Hulu Terengganu dan Setiu masing-masing satu kes.

Wan Abdul Aziz berkata kebanyakan kes yang melibatkan kecederaan berpunca daripada kelalaian remaja berkenaan yang cuba mengubah suai bahan letupan berkenaan untuk mendapatkan impak bunyi yang lebih selain menjadikan gurauan dengan mencampakkan kepada rakan.

Beliau berkata pihaknya akan meneruskan pemantauan sehingga tamat musim perayaan bagi membanteras kegiatan penjualan dan penyeludupan mercun di negeri ini dan setakat ini hanya tiga jenis mercun sahaja yang dibenarkan iaitu Happy Boom, Pop-Pop dan Happy Pop.

Baru-baru ini, polis Terengganu merampas pelbagai jenis mercun bernilai kira-kira RM39,000 di seluruh negeri sejak awal Ramadan lalu dan memberkas 13 lelaki berumur antara 22 hingga 30 tahun dan seorang wanita kerana dipercayai memiliki dan menjual bahan tersebut.

Dalam pada itu, sehingga hari ini, sebanyak 11 individu mendapatkan rawatan di Hospital Sultanah Nur Zahirah (HSNZ) akibat kecederaan yang dialami ekoran bermain mercun.

Mereka terdiri daripada empat lelaki dewasa dan tujuh kanak-kanak lelaki yang dimasukkan ke wad hospital berkenaan bermula malam Ramadan pertama lalu (28 Jun) yang menyaksikan seorang pelajar 13 tahun putus jari kelingking sebelah kiri.

Pada 20 Julai, empat lelaki warga Indonesia dari Lombok berumur 23 hingga 40 tahun cedera parah selepas 100 biji mercun bola meletup dalam kejadian di kediaman mereka di Kampung Felda Jerangau, Dungun dan dimasukkan ke HSNZ. - BERNAMA