<p style="text-align: justify;">KUANTAN - Seramai  10 peserta memperdengarkan bacaan pada malam kedua Majlis Tilawah al-Quran Peringkat Kebangsaan Ke-57 di Dewan Jubli Perak, Sultan Haji Ahmad Shah di sini, malam ini.</p>
Lima qari yang memperdengarkan bacaan masing-masing ialah peserta tuan rumah Ahmad Naeim Mohd @Mat Isa; Mohd Mawardi Jamaludin (Perlis);  Abdullah Fahmi Che Nor @ Shukri (Kelantan); Anuar Hasin (Johan Menunggu), dan Amirahman Abas (Negeri Sembilan).

Manakala lima qariah yang memperdengarkan bacaan ialah  Nor' Afifah Abd Rahman (Kedah); Munirah Kasim (Kelantan); Normalina Alias (Wilayah Persekutuan); Sarina Che Yahaya (Perlis) dan Nor Hidayah Abd Rahman (Terengganu).

Seramai 30 qari dan qariah termasuk johan menunggu akan menyertai majlis tilawah bertemakan "Wassatiyah Tonggak Kesatuan Ummah" yang bermula sejak semalam sehingga Sabtu ini.

Majlis perasmian dilakukan oleh Perdana Menteri Datuk Seri Najib Tun Razak dan majlis penutupannya dan penyampaian hadiah dijangka disempurnakan Sultan Pahang Sultan Ahmad Shah pada malam terakhir tilawah.

Johan qari dan qariah masing-masing akan menerima hadiah wang tunai sebanyak RM30,000, sebuah kereta Proton Preve 1.6 CVT Executive sumbangan Tabung Haji (TH), piala pusingan dan iringan, sijil penyertaan serta pakej ibadat haji.

Manakala, naib johan serta tempat ketiga pula masing-masing akan menerima RM20,000 dan RM10,000 bersama piala iringan cenderamata serta sijil
penyertaan.?

Sementara itu, lebih 1,000 tetamu mendengar tazkirah oleh Ustaz Bad?lishah Alauddin. - BERNAMA