KOTA BHARU - Kerajaan Kelantan hari ini memutuskan tidak ada cuti peristiwa diambil di negeri itu pada Ahad ini meskipun Hari Raya Aidilfitri dijangka pada Isnin.

Timbalan Menteri Besar Kelantan Datuk Mohd Amar Nik Abdullah berkata setelah melihat kepada beberapa faktor, pihaknya memutuskan untuk tidak mengambil cuti peristiwa pada Ahad ini.

"Ini kerana kalau Ahad ini dijadikan cuti umum, kita khuatiri ia akan menjejaskan pelbagai urusan seperti urusan pejabat," katanya kepada pemberita selepas Mesyuarat Exco Kerajaan Negeri di Kompleks Kota Darul Naim di sini hari ini.

Sebelum ini, tersebar berita kononnya kerajaan negeri telah mengumumkan cuti peristiwa di Kelantan pada Ahad ini sempena Hari Raya Aidilfitri di beberapa laman web dan laman sosial.

Sementara itu, Mohd Amar berkata pihaknya menggesa negara-negara Islam mengadakan satu sidang khas bagi membincangkan isu kekejaman rejim zionis terhadap rakyat Palestin.

"Ini bukan masanya negara Islam berdiam diri dan lihat sahaja tanpa sebarang keprihatinan terhadap penderitaan yang dialami penduduk Palestin," katanya.

Beliau berkata kerajaan negeri melalui pertubuhan bukan kerajaan sedang menggerakkan kutipan bantuan seperti kewangan untuk dihulurkan kepada penduduk di Palestin.- BERNAMA