<p style="text-align: justify;">ISTANBUL - Polis Turki melepaskan tembakan gas pemedih mata dan meriam air untuk menyuraikan protes Hari Pekerja di sini semalam.</p>
<p style="text-align: justify;">Perkembangan itu berlaku ketika berjuta-juta orang keluar ke jalan-jalan raya di seluruh dunia untuk menyambut Hari Pekerja.</p>
<p style="text-align: justify;">Di bandar raya ini, beratus-ratus anggota polis pencegah rusuhan yang dibantu meriam air bertindak menyuraikan kumpulan penunjuk perasaan di daerah Besiktas selepas mereka cuba melepasi sekatan pihak berkuasa untuk menuju ke Dataran Taksim sempena ulang tahun pertama siri pertempuran yang membawa kepada bantahan besar-besaran di seluruh Turki.</p>
<p style="text-align: justify;">Media tempatan melaporkan sekitar 40,000 anggota polis selain berpuluh-puluh trak meriam air dan kereta perisai dikerahkan bagi mengawal ketenteraman di sekitar bandar raya ini.</p>
<p style="text-align: justify;">Selain Turki, pekerja-pekerja di seluruh Asia turut mengadakan tunjuk perasaan di jalan-jalan raya kerana menuntut kenaikan gaji dan persekitaran tempat kerja yang lebih baik.</p>
<p style="text-align: justify;">Di Rusia pula, kira-kira 100,000 pekerja berarak di Red Square , Moscow untuk kali pertama sejak kejatuhan empayar Kesatuan Soviet pada tahun 1991 bagi menunjukkan semangat patriotik berhubung isu rampasan wilayah Crimea oleh Rusia. - AFP</p>