KUALA LUMPUR - Cadangan mendedahkan enam projek konsesi pembinaan Universiti Teknologi Mara (UiTM) yang dilaksanakan secara Inisiatif Pembiayaan Swasta (PFI) menerusi rundingan terus kepada rakyat oleh Menteri di Jabatan Perdana Menteri, Datuk Paul Low semalam, disambut baik oleh Jawatankuasa Kira-Kira Wang Negara (PAC).

Pengerusinya, Datuk Nur Jazlan Mohamed berkata, ia wajar dilakukan bagi mengelakkan wujudnya persepsi negatif di kalangan rakyat bahawa kerajaan mengamalkan unsur kronisme serta salah guna kuasa dalam pemberian projek-projeknya.

Sebelum ini, kerajaan melalui Menteri di Jabatan Perdana Menteri, Datuk Seri Abdul Wahid Omar sudah memberi penjelasan, namun ia masih gagal menjawab pelbagai persoalan terutama sekali mengapa ia perlu dilakukan secara rundingan terus.

<strong>"Pada masa sama, pendedahan Ahli Parlimen Pandan mengenai pemberian projek UiTM berkenaan secara rundingan terus kepada syarikat yang mempunyai pengarah di kalangan ahli sebuah parti serta berjawatan dalam kabinet jelas memberikan gambaran kemungkinan wujudnya unsur kronisme serta salah guna kuasa,"</strong> ujarnya.

Tambah Nur Jazlan, ia langsung tidak menggambarkan apa yang digariskan Perdana Menteri, Datuk Seri Najib Razak dalam Pelan Transformasi Kerajaan (GTP) yang mahu menghapuskan kaedah pemberian projek kerajaan secara rundingan terus.

Ujarnya lagi, tidak ada salahnya enam projek pembinaan UiTM dilakukan mengikut PFI, tetapi yang menimbulkan keraguan adalah mengapa ia dilakukan secara rundingan terus.

<strong>"Walaupun projek itu dilaksanakan secara PFI, ianya masih boleh dilakukan secara tender terbuka bagi membolehkan kerajaan melihat keupayaan syarikat yang akan melaksanakannya secara keseluruhan terutama sekali daripada aspek kewangan serta pengalaman,"</strong> katanya.

Dalam pada itu, Nur Jazlan turut meminta agar kerajaan berhati-hati dengan pelaksanaan projek menggunakan kaedah PFI kerana dibimbangi kerajaan terpaksa menjadi 'penyelamat' apabila syarikat swasta yang diberi tanggungjawab melaksanakannya gagal akibat pelbagai masalah.

Beliau turut merujuk projek Mass Rapid Transit (MRT) yang bernilai hampir RM40 bilion yang sepatutnya dilaksanakan secara PFI, tetapi akhirnya terpaksa dilaksanakan oleh kerajaan dengan menubuhkan syarikat MRT Corp. - <strong>Mynewshub.my</strong>

&nbsp;