KUALA LUMPUR - Bilangan titik panas yang dikesan melalui imej satelit Pentadbiran Atmosfera dan Lautan Kebangsaan (NOAA)-18 di beberapa lokasi dalam negara meningkat kepada 12 semalam berbanding enam pada Isnin.

Menteri Sumber Asli dan Alam Sekitar, Datuk Seri G Palanivel, berkata daripada jumlah itu, enam titik panas dikesan di Pahang, manakala Kedah dan Sarawak masing-masing tiga.
"Semua titik panas yang dikesan dalam negara akan disiasat dan diambil tindakan penguatkuasaan yang sewajarnya.

"Bagaimanapun satelit tidak dapat memaparkan jumlah sebenar titik panas berikutan terdapat liputan awan tebal," katanya dalam satu kenyataan hari ini.

Selain itu, Palanivel berkata sebanyak 67 titik panas dikesan di Sumatera, Indonesia.

Mengenai pembakaran terbuka, beliau berkata sebanyak 10 kes baharu dikesan dalam tempoh dua hari lepas, menjadikan keseluruhan 4,007 kes setakat semalam. - BERNAMA