KUALA TERENGGANU - Polis Terengganu menahan 89 individu termasuk mereka yang mempuyai waran tangkap atas pelbagai kesalahan menerusi Ops Cantas yang dijalankan pada 16 hingga 19 Jun lalu.

Ketua Jabatan Siasatan Jenayah Negeri ACP Wan Abdul Aziz Wan Hamzah berkata kesemua individu yang diberkas berusia di antara 20 hingga 30 tahun dijejaki sekitar pusat snuker, pusat hiburan, siber kafe, hotel serta tempat awam di seluruh Terengganu.

"Menerusi Ops Cantas yang dilakukan bersama Jabatan Siasatan Jenayah Komersial serta Jabatan Siasatan Jenayah Narkotik, kita telah melakukan 156 serbuan dan 211 pemeriksaan.

"Mereka yang ditahan dikesan terlibat dalam kes penipuan, dadah, ugutan, jenayah, merompak, curi dan pecah rumah," katanya dalam sidang media di sini hari ini.

Dalam pada itu, beliau berkata polis Terengganu akan menubuhkan Ops Cantas wanita tidak lama lagi. - BERNAMA