KUCHING - Siasatan terperinci akan dijalankan bagi mengenal pasti punca seorang remaja OKU berusia 15 tahun yang ditemui dikurung dan kebuluran dalam operasi memburu pendatang asing di Taman Semarak, Nilai awal pagi tadi.

Menteri Pembangunan Wanita, Keluarga dan Masyarakat, Datuk Seri Rohani Abd Karim yang terkejut dan sedih dengan penemuan itu, berkata beliau sudah mengarahkan pegawai kementerian dan agensi berkaitan, khususnya JKM untuk menyiasat kejadian itu.

Pada masa yang sama, beliau turut mengarahkan bantuan segea dihulurkan kepada remaja terbabit, termasuk ditempatkan di pusat perlindungan kendalikan Jabatan Kebajikan Masyarakat (JKM).

"Kita sudah menghantar pegawai untuk meninjau keadaan remaja itu, termasuk lokasi dia ditemui bagi mendapatkan gambaran sebenar.

"Malah, kita sedang cuba menemui ibunya yang ditahan sejurus kejadian bagi membantu siasatan, khusus untuk mengenal pasti apa sebenarnya berlaku," katanya ketika dihubungi BH Online di sini, sebentar tadi.

Rohani dijangka mengadakan sidang media mengenai kejadian itu selepas merasmikan Malam Selami Kasih 2014 di Hotel Grand Continental, Kuching kira-kira jam 7.30 malam ini.

Katanya, sebarang perkembangan terkini kejadian itu boleh diikuti melalui Twitternya di alamat: Datuk Seri Rohani Abdul Karim @hjhrohanikarim @hjhrohanikarim. -<strong> Berita Harian</strong>