BAGAN SERAI - Raja Permaisuri Agong Tuanku Hajah Haminah hari ini berkenan menyampaikan sumbangan dan kurniaan kepada 358 anak yatim, ibu tunggal, warga emas, fakir miskin dan Orang Kurang Upaya (OKU) sempena Aidilfitri.

Sumbangan daripada Yayasan Anak-anak Yatim Sultanah Haminah (YAYSH) berupa wang tunai, barangan makanan dan hamper itu disampaikan kepada penerima terpilih dari sekitar Bagan Serai iaitu anak yatim sebanyak 125 penerima, OKU (54 penerima), ibu tunggal (99 penerima) dan fakir miskin (80 penerima).

Ketika berucap, Anggota Lembaga Pengarah YASH Datuk Rosli Awang berkata, Tuanku Hajah Haminah sentiasa peka dengan perkembangan semasa berkaitan lingkungan kehidupan anak-anak yatim yang memerlukan bantuan.

"Bantuan pendidikan serta pembelaan yang lebih akrab dan menyeluruh bagi membimbing mereka supaya menjadi insan yang beriman, berilmu dan berguna sebagai pewaris kepada agama, bangsa dan negara," katanya ketika berucap pada majlis penyampaian sumbangan itu di Dewan Komuniti di sini.

Beliau berkata yayasan itu juga akan sentiasa memastikan anak-anak yatim, ibu tunggal, warga emas dan OKU di sini tidak terabai dengan membantu dan memberi segala bimbingan dan bantuan kepada mereka.

Beliau turut mengingatkan anak-anak yatim agar berusaha gigih untuk mencapai kejayaan cemerlang bagi mengubah taraf kehidupan keluarga mereka.

Turut hadir, Timbalan Setiausaha Kerajaan Negeri Perak Datuk Razali Othman, Ahli Parlimen Bagan Serai, Dr Noor Azmi Ghazali, Ketua Polis Daerah Kerian, Supritenden Mat Fauzi Haji Nayan dan Pegawai Daerah Kerian Datuk Hamzah Hussin. - BERNAMA