Meskipun beberapa minggu lalu beliau sudah mengesahkan yang hubungan cintanya dengan pelakon dan penerbit kacak Hans Isaac sudah berakhir. Namun ramai yang masih tidak percaya sekaligus tertanya-tanya punca perpisahan pasangan sensasi ini.

Bertemu Neelofa pada majlis pelancaran produk kosmetik fesyen pertama Malaysia, Airish Miracle semalam, MD bukan lah sengaja "busybody" tapi sekadar sekali lagi mendapatkan penjelasan daripada gadis berusia 25 tahun ini.

Dalam nada yang cukup tenang, Neelofa berkata dia dan Hans sudah mengakhiri hubungan mereka secara baik sejak sekitar awal tahun ini. Namun ketika itu katanya mereka belum punya kekuatan untuk mendedahkan kepada umum.

Sehinggalah beberapa minggu lalu dia lebih dulu memaklumkan kepada peminat menerusi sebuah program hiburan. Begitupun Hans tidak mengulas lanjut mengenai hal itu.

"Betul hubungan kami dah putus sejak awal tahun lalu. Cuma masa tu kami tidak dedahkan kerana masing-masing belum bersedia. Tapi selepas berbulan kami tidak lagi bersama, masing-masing sudah boleh terima hakikat. Jadi lebih baik kami beritahu pada peminat yang hubungan ini memang sudah tidak ada harapan lagi.

"Kami akhiri hubungan ini dengan cara yang matang. Kami sudah cuba yang terbaik tapi Tuhan lebih mengetahui yang jodoh saya dengan siapa. Sebelum keadaan jadi rumit, baik kami akhiri saja hubungan ini", jelas Neelofa yang juga merupakan duta Airish Miracle ketika ditemui di hotel Royal Chulan, semalam.

Menengaskan perpisahan mereka itu bukan kerana orang ketiga, begitupun Neelofa enggan mendedahkan punca sebenar.

"Bukan sebab orang ketiga. Tapi saya tak boleh beritahu puncanya kerana ia terlalu peribadi", tuturnya.

Sebagai manusia biasa apatah lagi wanita, bohong kalau dikata yang dia tidak sedih apabila ikatan percintaan yang dibina selama hampir dua tahun itu terlerai begitu sahaja. Namun kata Neelofa, dia tidak mahu selamanya 'terkurung' dalam rasa sedih dan kecewa sekaligus terus dibayangi Hans.

Lantas dia bersyukur kerana walaupun sibuk dengan aktiviti-aktiviti seni, dia juga sempat mengalihkan perhatiannya pada beberapa perniagaan yang sedang diusahakan seperti produk supplement-nya, perniagaan pakaian muslimah juga perniagaan kanta lensa yang mana baru dilancarkan April lalu.

"Bila cerita pasal Hans mesti ada nama saya. Bila cerita tentang saya mesti ada nama dia. Selama ini kami cukup sinonim. Jadi saya nak betul-betul jelaskan perkara ini yang mana sekarang ini saya tak mahu langsung dikaitkan lagi dengan Hans.

"Sebab itu saya berterus terang saja beritahu yang kami sudah putus. Saya pun faham kenapa Hans tak mahu komen banyak tentang hal ini sebab dia sudah lama dalam industri. Dan selama ini pun banyak cerita tentang hubungan cintanya yang tak berpanjangan. Tapi apapun, saya hormati dia sebagai orang yang lebih tua daripada saya, saya hormati segala apa yang dia dah buat baik terhadap saya", ujarnya yang mula intim dengan Hans sejak sama-sama berlakon dalam filem arahan Hans sendiri iaitu 'Lemak Kampung Santan'.

"Bukan senang sebenarnya nak menghadapi semua ini. Tapi macam mana pun, saya perlukan mulakan lembaran baru dalam kehidupan. Walaupun ketika hari saya putus dengan dia tu, saya akui fikiran saya agak serabut tapi pada masa itu saya ada tanggungawab. Saya perlu hiburkan seluruh rakyat Malaysia menerusi program yang saya kendalikan. Mujurlah Nabil giler-giler orangnya dan saya dapat ketepikan seketika masalah saya", kata pengacara program 'Meletop' ini lagi.

<strong>Mahu Terus Kahwin</strong>

"Selain itu saya alihkan perhatian saya kepada perniagaan-perniagaan yang saya usahakan. Misalnya perniagaan kanta lensa tu, sebenarnya dah lama saya nak mulakan hinggalah ia terlaksana pada April lalu. Sejak solo, saya ada banyak masa di pejabat dan menumpukan sepenuh perhatian pada rangkaian perniagaan saya", katanya.

Dalam pada itu Neelofa turut mengesahkan dirinya kini berstatus solo dan tidak terfikir lagi mahu mencari pengganti.

"Alhamdulillah, saya boleh teruskan hidup saya tanpa perlu mencari pengganti. Cukup dengan adanya perniagaan saya, perhatian saya sudahh teralih kepada kesibukan menguruskan perniagaan.

"Saya tidak bercinta dengan sesiapa sekarang, juga tidak mencari. Tetapi sekiranya ada lelaki yang berjaya menambat hati saya dari banyak segi dan hubungan kami mendapat restu keluarga, saya tak mahu tunggu lama-lama. Sebaliknya saya mahu terus kahwin", tuturnya sambil tertawa kecil. - <strong>Malaysian Digest</strong>

&nbsp;