SUBANG JAYA - Harga barangan di rangkaian kedai runcit dan pemborong terkemuka Malaysia, Mydin dijamin tidak akan dinaikkan selepas pelaksanaan cukai barang dan perkhidmatan (GST) pada 15 April tahun depan.

Pengarah Urusan Mydin Mohamed Holdings Bhd, Datuk Ameer Ali Mydin, berkata, pihaknya telah melantik konsultan untuk memastikan segala proses melibatkan pelaksanaan GST diteliti dan harga barangan tidak dinaikkan.

"Mydin akan memastikan selepas pelaksanaan GST nanti, harga barangan yang dijual sama ada akan sama atau kurang daripada harga jualan sekarang," katanya pada sidang media selepas Majlis Pelancaran Sistem Pembayaran Elektronik Touch 'N Go di Mydin USJ, di sini, hari ini.

Menurutnya, masyarakat perlu faham bahawa cukai tunggal GST pada kadar enam peratus itu akan menggantikan Cukai Jualan dan Perkhidmatan sedia ada yang keseluruhannya 16 peratus.

"Diharapkan kerajaan berusaha sebaik mungkin untuk menghilangkan rasa bimbang masyarakat terhadap GST kerana masyarakat hanya membayangkan harga barang akan naik apabila mendengar tentang GST," katanya.

Selain itu, pihaknya juga berharap peniaga tidak akan menggunakan GST sebagai alasan untuk menaikkan harga barangan. - BERNAMA