ALOR SETAR - Jabatan Pengangkutan Jalan (JPJ) Kedah mengeluarkan 486 saman melibatkan 821 kesalahan terhadap kenderaan asing bermula Januari hingga Jun tahun ini.

Ketua Pengarah Bahagian Penguat Kuasa JPJ Kedah, Shahrul Azhar Mad Dali berkata, antara kesalahan yang dilakukan kenderaan asing, tiada permit peredaran antarabangsa dan tiada insurans kenderaan dari negara ini.

Beliau berkata, pihaknya melakukan pemeriksaan terhadap kenderaan asing ini dalam tempoh 24 jam bermula dengan sekatan jalan raya diikuti rondaan anggotanya yang dilakukan selepas 6 petang.

"Selepas sekatan jalan raya, pada pukul 6 petang kita gerakkan anggota kita melakukan rondaan kerana (banyak) kenderaan dari negara jiran itu mula bergerak selepas pukul 6 petang bagi mengelak dikesan pihak berkuasa," katanya dalam sidang media Ops Pengarah di Jalan Pegawai di sini.

Katanya tahun lepas JPJ memeriksa 1,263 kenderaan asing dan mengeluarkan 1,340 saman melibatkan 2,481 kesalahan.

Sementara itu, Shahrul Azhar berkata, sejak Januari hingga Jun tahun ini, pihaknya mengeluarkan 1,548 saman atas kesalahan cermin gelap dengan 1,402 adalah kereta, lori (35 saman) dan kenderaan lain (111 saman).

Katanya bagi Januari hingga Disember tahun lepas sebanyak 1,800 saman cermin gelap dikeluarkan dengan 1,581 adalah kereta, lori (87 saman) dan kenderaan lain (132 saman).

Mengenai Ops Pengarah yang diadakan malam tadi, Shahrul Azhar berkata, menerusi operasi yang bermula pada 8 malam hingga 12 tengah malam itu, pihaknya memeriksa 751 kenderaan dan mengeluarkan 92 saman dengan 104 pelbagai kesalahan serta menyita sebuah kenderaan.

Beliau berkata, antara kesalahan yang dilakukan adalah tiada lesen memandu dan cukai jalan tamat tempoh.

Katanya 96 anggota JPJ menyertai operasi itu dan turut disertai pelbagai agensi termasuk Suruhanjaya Pencegahan Rasuah Malaysia, Agensi Anti Dadah Kebangsaan Kedah (AADK) dan Polis Diraja Malaysia.

Dalam operasi itu AADK turut menahan lima remaja berusia 19 hingga 25 tahun yang positif dadah jenis methamphetamine. - BERNAMA