KOTA TINGGI - Seorang remaja lelaki berusia 15 tahun dihadapkan ke Mahkamah Majistret Kota Tinggi, di sini semalam atas tuduhan membunuh seorang penerokawati yang juga merupakan ibu tunggal di Felda Lok Heng Barat.

Tertuduh didakwa membunuh Jariah Abu Bakar, 62, di rumah bernombor 1213, Blok 9, Felda Lok Heng Barat di sini pada jam 12.05 tengahari 22 Julai lalu.

Pertuduhan dikemukakan Timbalan Pendakwa Raya, Natassa Zaini mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Ketika pertuduhan dibacakan di hadapan Penolong Pendaftar Mahkamah Sesyen Kota Tinggi, Hairul Azhar Muhamad, tertuduh mengangguk faham namun tiada sebarang pengakuan direkodkan.

Hairul Azhar turut menetapkan 8 September ini untuk sebutan semula kes sementara menunggu laporan perubatan dan bedah siasat mangsa.

Terdahulunya, Sinar Harian melaporkan mangsa ditemui dalam keadaan tertiarap di ruang tamu rumah oleh anaknya yang kebetulan baru balik dari Kuala Lumpur untuk bercuti raya bersamanya.

Ketua Polis Daerah Kota Tinggi, Superintendan Rahmat Othman berkata, mangsa seorang ibu tunggal tiga anak tinggal bersendirian di rumah tersebut.

Menurutnya, polis berjaya menahan lima suspek termasuklah sepasang suami isteri di beberapa lokasi berhampiran dalam tempoh tidak sampai 24 jam.

Bagaimanapun empat lagi dibebaskan dengan bon jaminan daripada mahkamah bernilai RM50,000 seorang.