<p style="text-align: justify;">KUALA LUMPUR - MyTeksi Sdn Bhd, syarikat tempahan teksi tempatan melalui Internet, melancarkan GrabCar, yang membolehkan pengguna membuat tempahan perkhidmatan premium limousin melalui telefon pintar mereka.</p>
<p style="text-align: justify;">Jenama MyTeksi itu dikenali sebagai 'GrabTaxi' di Singapura, Filipina, Vietnam dan Thailand.</p>
<p style="text-align: justify;">MyTeksi dalam satu kenyataan hari ini berkata GrabCar akan beroperasi pada platform aplikasi mudah alih yang sama dengan MyTeksi untuk memudahkan pelanggan membuat tempatan, sama ada teksi atau perkhidmatan limousin.</p>
<p style="text-align: justify;">Pengasas dan Ketua Pegawai Eksekutifnya Anthony Tan berkata keupayaan untuk menyesuaikan diri dan berkembang bagi memenuhi keperluan pengguna, merupakan resipi kejayaan MyTeksi di rantau ini.</p>
<p style="text-align: justify;">"Kami melihat wujudnya peluang untuk mengisi jurang dalam industri menerusi GrabCar, tanpa mengetepikan pengguna teksi yang menjadi teras perniagaan kami. Ia akan memberikan penumpang pengalaman kelas atasan, lebih personel, keselamatan dan pengangkutan yang boleh dipercayai," kata Tan.</p>
<p style="text-align: justify;">Ada kalanya agak mustahil untuk mendapatkan teksi disebabkan di rantau ini, jumlah permit teksi yang dikeluarkan terhad, katanya.</p>
<p style="text-align: justify;">"GrabCar menyediakan lebih banyak kereta di jalan raya kepada mereka yang memerlukannya dan dengan kemasukannya sebagai sebahagian daripada perkhidmatan MyTeksi, ia menawarkan pelanggan akses kepada rangkaian teksi dan limousin yang lebih meluas," katanya.</p>
<p style="text-align: justify;">Katanya syarikat itu sedang bekerja dengan beberapa syarikat limousin untuk menyediakan rangkaian perkhidmatan dalam tempoh beberapa bulan akan datang.</p>
<p style="text-align: justify;">Pelanggan yang enggan menggunakan teksi sebelum ini, kini boleh mempertimbangkan GrabCar yang menyediakan keistimewaan seperti memiliki kereta sendiri tanpa perlu memikirkan masalah tempat letak kereta dan memandu dalam keadaan tertekan, kata kenyataan itu.</p>
<p style="text-align: justify;">Untuk membuat tempahan, penumpang perlu memilih 'GrabCar' sebagai 'jenis kereta' dalam aplikasi MyTeksi, dan akan dimaklumkan tambang yang perlu dibayar sebelum mengesahkan tempahan mereka. - BERNAMA</p>