Tentera Laut Diraja Malaysia (TLDM) akan memohon kepada kerajaan agar membenarkan angkatan itu melepaskan tembakan terhadap mana-mana pihak yang menceroboh kawasan perairan Sabah.

Panglimanya, Laksamana Tan Sri Abdul Aziz Jaafar berkata, sebelum ini pihak berkuasa keselamatan yang bertanggungjawab termasuk TLDM yang menjaga perairan negeri itu tidak dibenar melepaskan tembakan terhadap penceroboh.

Perkara itu menyebabkan kumpulan tersebut sentiasa berjaya meloloskan diri daripada ditahan.

”Mereka (penceroboh) tidak lagi takut dengan pihak berkuasa kerana tahu kami tidak akan melepaskan tembakan, hanya amaran mengarahkan supaya berhenti sahaja,” kata Abdul Aziz sambil menegaskan perkara ini tidak boleh berterusan

“Takkan mahu tunggu mereka berhenti, sedangkan mereka tidak akan berbuat demikian…Jadi, kami akan memohon kepada kerajaan supaya peraturan itu ditukar dan pihak berkuasa termasuk TLDM dibenar melepaskan tembakan sekiranya penceroboh enggan mengikut arahan,” katanya.

Beliau berkata demikian dalam sidang media selepas menyaksikan majlis serah terima tugas Panglima Armada antara Laksamana Madya Datuk Abdul Hadi A. Rashid dengan Laksamana Madya Datuk Mohamad Roslan Mohamad Ramli di Pangkalan TLDM Lumut, Perak, Isnin.

Abdul Aziz Jaafar berkata, peraturan atau undang-undang sedia ada tidak membenarkan ‘shoot on sight’ (menembak pada penglihatan) sehingga menghalang pasukan keselamatan seperti TLDM untuk membanteras kumpulan berkenaan secara tuntas.

“Sudah tiba masanya Peguam Negara memikirkan perkara ini, bagi memudahkan pengurusan keselamatan di pantai timur Sabah.

“Jika tidak, mereka (kumpulan pengganas) akan sentiasa berjaya melepaskan diri,” katanya.

Dalam insiden terbaru pada Isnin malam seorang anggota Pasukan Polis Marin (PPM), Kpl Ab Rajah Jamuan, 32, terbunuh, manakala seorang lagi, Konstabel Zakiah Aleip, 26, hilang dipercayai diculik oleh sekumpulan pengganas yang menyerang hendap sebuah resort di Pulau Mabul, Semporna, Sabah.

Dalam kejadian jam 11.10 malam itu, anggota polis berkenaan dikatakan melepaskan tembakan amaran apabila kumpulan pengganas yang mencerobooh dari selatan Filipina itu menghampiri resort tersebut.

Bagaimanapun kumpulan pengganas itu membalas tembakan menyebabkan anggota polis marin itu terbunuh, sebelum menculik rakan setugasnya.

Pada 12 Julai, Perdana Menteri Datuk Seri Najib Tun Razak berkata, kerajaan akan menempatkan Kapal Auxiliary Tentera Laut Diraja Malaysia (TLDM) Bunga Mas 5 (BM5) di perairan pantai Timur Sabah bagi memperkukuh pertahanan di kawasan berkenaan.

Kapal itu berperanan sebagai kapal induk dan dilengkapi pasukan anggota keselamatam dan bot-bot laju bagi menangani jenayah rentas sempadan.

Kapal BM5 mempunyai rekod perkhidmatan berjaya membebaskan kapal tangki Malaysia, MT Bunga Laurel daripada tawanan lanun Somalia sedikit masa lalu, dan melaksanakan misi Ops Fajar 14 di perairan Teluk Aden melindungi kapal dagang Malaysia dari serangan lanun.

Namun semua itu tidak akan berkesan jika kerajaan tidak membenarkan tembakan dilepaskan terhadap penceroboh yang ingkar arahan tetapi sekadar membuat pemerhatian dan pemantauan.-bnbbc.my