KUALA TERENGGANU - Pengarah Eksekutif Tabung Alam Sedunia Malaysia (WWF-Malaysia) Datuk Dr Dionysius S.K. Sharma hari ini menarik perhatian terhadap semakin pupusnya kehidupan penyu di Terangganu.

"Rantau Abang yang begitu sinonim dengan pendaratan penyu sekarang sunyi tanpa haiwan ini," katanya.

Di samping itu, tiada lagi pendaratan penyu belimbing yang direkodkan bagi tiga tahun lepas.

"Senario ini jauh berbeza daripada 50 tahun lepas di Rantau Abang," katanya kepada pemberita selepas majlis sambutan Hari Penyu Sedunia 2014 di sini hari ini.

Turut hadir Setiausaha (Pembangunan Industri) Kementerian Pelancongan dan Kebudayaan Daud Mohd Arif.

Menurut Sharma ketika itu sejumlah 10,000 sarang penyu belimbing dicatatkan dalam satu tahun.

Beliau berkata selain itu, dianggarkan hanya satu daripada 1,000 anak penyu yang dilepaskan berjaya menjadi penyu dewasa.

Terengganu pernah mencatatkan sebanyak 2,000 hingga 4,000 sarang penyu agar setiap tahun iaitu jumlah terbesar bagi Semenanjung Malaysia.

Malangnya penjualan dan pemakanan telur penyu belum lagi dihentikan di Semenanjung Malaysia dan hanya telur spesies belimbing yang diharamkan.

Sharma berkata, WWF-Malaysia telah menyerahkan memorandum kepada kerajaan pusat pada tahun 2010 menggubal undang-undang lebih menyeluruh bagi melindungi penyu.

Justeru itu, beliau berkata menerusi program Sambutan Hari Penyu Sedunia itu, WWF-Malaysia akan meneruskan usaha untuk mendapatkan sokongan daripada orang ramai untuk menghentikan aktiviti penjualan dan pemakanan telur penyu.

Ini termasuklah mengadakan kerjasama di antara WWE dan Kementerian Pelancongan dan Kebudayaan bagi mempertingkatkan kesedaran berkaitan pemuliharaan penyu, yang ditandatangai kedua-dua pihak hari ini.

Sambutan Hari Penyu Sedunia bermula di bandar Permaisuri Setiu hari ini dengan pelbagai aktiviti bersama masyarakat setempat yang akan diikuti esok di daerah Dungun dan Kemaman.  - BERNAMA