<p style="text-align: left;">KUALA LUMPUR - Setiausaha Agung DAP, Lim Guan Eng meminta semua penganut Kristian supaya bertenang meskipun UMNO Selangor merancang untuk mengadakan bantahan berhubung penggunaan kalimah Allah oleh agama itu secara besar-besaran di seluruh gereja di Selangor pada Ahad ini.</p>
<p style="text-align: left;">Beliau berkata, penganut agama Kristian di Malaysia diminta supaya tidak terbawa-bawa dengan sebarang perlakuan provokasi meskipun mereka dibuli dan dihina dalam bantahan tersebut yang mungkin menjadi ganas dan berbahaya.</p>
<p style="text-align: left;">Guan Eng turut mempersoalkan sama ada pihak berkuasa akan membenarkan bantahan pada Ahad ini yang boleh menimbulkan ketegangan agama sedangkan bantahan berhubung kenaikan kos sara hidup oleh ribuan rakyat berbilang kaum dan agama baru-baru ini dihalang dengan tegas.</p>
<p style="text-align: left;">Beliau dalam pada itu menyelar Jabatan Agama Islam Selangor (JAIS) kerana mendakwa jabatan itu tidak mempunyai kuasa untuk menyerbu premis Persatuan Bible Malaysia (BSM) sama untuk pemeriksaan atau pencarian kecuali terdapat usaha penyebaran agama lain kepada umat Islam.</p>
<p style="text-align: left;">"Hal ini diperuntukkan dalam Perlembagaan Persekutuan bahawa JAIS cuma boleh bertindak demikian sekiranya ia melibatkan golongan muslim yang melampaui batas undang-undang Islam atau syariah tetapi bukan terhadap bukan Islam.</p>
<p style="text-align: left;">"Tindakan JAIS merampas 300 Bible berbahasa Melayu dan Iban di premis BSM tanpa waran dan menahan presidennya adalah salah guna kuasa yang merbahaya oleh JAIS ke atas bukan Islam yang akan dilihat sebagai satu serangan dan penghakisan hak asasi dalam kebebasan beragama," dakwanya melalui satu kenyataan media hari ini.</p>
<p style="text-align: left;">Setiausaha Badan Perhubungan UMNO Selangor, Datuk Johan Abdul Aziz sebelum ini memberi amaran akan mengerakkan bantahan secara besar-besaran menentang penggunaan kalimah Allah di gereja di Selangor jika gereja di negeri itu terus menggunakan kalimah Allah dan bahasa Melayu dalam perhimpunan mingguan.</p>
<p style="text-align: left;">Ia berikutan kenyataan oleh Paderi Lawrence Andrew bahawa gereja Katolik di Selangor akan terus menggunakan kalimah Allah dalam perhimpunan mingguannya yang menggunakan bahasa Melayu. - mynewshub.my</p>