TAIPEI - Firma utama Taiwan, Asus memperkenalkan gajet hibrid dipercayai yang pertama di dunia menggabungkan sebuah komputer riba, tablet dan telefon bimbit semalam

Pelancaran itu dibuat sehari sebelum pameran teknologi terbesar di Asia, Computex membuka tirainya di ibu kota Taiwan di sini.

Ketua Asus, Jonney Shih memperkenalkan gajet tersebut, Transformer Book V di hadapan ratusan peneraju industri, pakar dan petugas media dari seluruh dunia.

"Dalam setiap mod, kami menawarkan pengalaman tanpa kompromi, tanpa mengira sama ada gajet ini digunakan untuk tujuan komunikasi, pengeluaran atau hiburan," kata Shih.

Transformer Book V memiliki lima mod merangkumi sebuah komputer riba dan tablet boleh cabut yang menggunakan kedua-dua perisian Android dan Windows serta berfungsi sebagai telefon pintar Android.

Telefon berukuran 12.7 senti- meter itu berada di dalam tablet tersebut dan menjanjikan kepantasan melebihi empat kali ganda daripada sistem komuni- kasi 3G.

Terdapat satu butang pada gajet itu untuk menukar sistem operasi daripada Android kepada Windows bagi kegunaan komputer riba.

Asus yang dahulunya dikenali sebagai pengilang papan litar kini merupakan pengeluar komputer riba terbesar di dunia.

Namun, harga gajet hibrid itu tidak didedahkan kepada media. - AFP