Biarpun lagu dendangannya Katak' dan 'Pencuri' mendapat sambutan memberangsangkan, Mark Adam masih belum berpuas hati dengan pencapaiannya dalam bidang nyanyian. Sebaliknya jejaka Filipina ini ingin dikenali sebaris dengan Anuar Zain, Dayang Nurfaizah dan ramai lagi.

“Saya ingin berkongsi muzik yang diperjuangkan bersama peminat. Saya masih hijau dalam bidang seni kerana baru dua tahun menempatkan diri dalam industri dan masih jauh perjalanan kerjaya saya sebagai seorang penyanyi. Saya ingin menjadi seperti Anuar Zain, Dayang dan ramai lagi yang berjaya dalam bidang nyanyian.

Dalam perkembangan terkini, saya dalam proses untuk menyiapkan album yang terdiri daripada 13 buah lagu. Walaupun mempunyai 23 buah lagu sebagai pilihan, namun saya memilih yang terbaik untuk dimuatkan di dalam album,” ujar Mark ketika ditemui di majlis pelancaran album This is Mixology Music Volume One di pejabat Warner Music, Mutiara Damansara, pada Isnin.

Sementara itu, jejaka ini turut meluahkan rasa teruja apabila dapat berkolaborasi dengan barisan artis naungan Mixology Music kendalian DJ Fuzz dalam satu album.

“Kami membuat perbincangan bersama bagi memilih lagu-lagu terbaik untuk dimuatkan dalam album This is Mixology Music Volume One yang menampilkan Waris, Karmal dan juga Juzzthin. Album ini memuatkan 16 buah lagu yang merupakan kombinasi lagu-lagu yang dipopularkan oleh setiap penyanyi.

Kami juga turut menyediakan sebuah lagu Raya berjudul 'Salam Lebaran' yang dinyanyikan oleh saya, Waris dan Eyza Bahra (Salam Musik). Lagu ini sedikit berbeza dengan lagu Raya lain kerana ia menampilkan muzik raggae,” ujarnya.

Mark yang juga merupakan guru vokal di The Singing Shop, Petaling Jaya turut berbangga dengan pencapaian anak-anak muridnya seperti Salma Mentor, Mizz Nina dan Asmidar yang semakin berkembang maju dalam bidang seni. Namun menurut Mark, kejayaan mereka adalah berasaskan dari usaha gigih mereka sendiri dan bukan hanya kerana ajaran vokalnya semata-mata. - <strong>gua.com.my</strong>