GRABOVE (Ukraine) - Amerika Syarikat menggesa agar diadakan penyiasatan antarabangsa tanpa halangan berikutan kejadian jet penumpang Penerbangan Malaysia ditembak jatuh oleh serangan peluru berpandu di timur Ukranine yang dikuasai pemisah.

Pesawat Boeing 777 itu terhempas di ladang jagung di kawasan persengketaan itu semalam, yang mengejutkan dan menimbulkan kemarahan seluruh dunia.

Kiev menuduh pemisah pro-Russia yang bertempur dengan pasukan keselamatan Ukraine sebagai pihak yang melakukan ‘keganasan’ itu.

Pemimpin dunia menggesa agar diadakan penyiasatan penuh mengenai bencana itu, yang dijangka menjejaskan lagi krisis timur-Barat sejak Perang dingin.

White House bagaimanapun menolak tuduhan Presiden Russia, Vladimir Putin bahawa tindakan Ukraine ke atas pemisah mengakibatkan ketegangan yang menjurus kepada kejadian itu.

Berita mengenai kejadian itu menyebabkan pasaran saham Eropah, Amerika Syarikat dan Asia merudum. Saham Penerbangan Malaysia jatuh hampir 18 peratus pagi ini.

Kejadian itu yang membabitkan penerbangan MH17 dari Amsterdam ke Kuala Lumpur, menekan lagi syarikat penerbangan berkenaan, yang masih belum pulih daripada trauma dan stigma global berikutan kehilangan MH370 empat bulan lalu.

Presiden Indonesia, Susilo Bambang Yudhoyono berkata sekiranya pesawat itu ditembak jatuh oleh senjata ketenteraan, “ia adalah pencabulan undang-undnag antarabangsa, malah undang-undang peperangan.”

Terdapat kenyataan yang memetik ketua pemberontak pro-Russia sebagai berkata orangnya mungkin tersilap tembak penerbangan MH17 itu kerana menyangka ia pesawat pengangkutan tentera Ukraine.

Namun Putin meletakkan Kiev sebagai pihak yang bertanggungjawab sepenuhnya bagi kejadian berkenaan. - AFP